Сид Янишев жаримага тортилди - BBC News O'zbek\nСид Янишев жаримага тортилди\nТошкентнинг Шайхонтоҳур туман маҳкамасида таниқли мустақил журналист Саид Абдураҳимов ( Сид Янишев) иши юзасидан тинглов жараёни ниҳоясига етган.\nСид Янишевнинг Би-би-сига айтишича, ҳакам Шукрулло Иноғомов унга уч минг доллар миқдорида жарима белгилаган ва видео камерасини мусодара қилиш ҳақида қарор чиқарган.\nМаҳкама қарорига Янишевнинг Тошкент марказида бузилаётган уйлар эгаларининг розилигисиз амалга оширилгани ва уларга ҳеч қандай товон пули берилмаётгани ҳақидаги мақоласи сабаб бўлган.\nЖурналистни "Лицензиясиз ва рухсат берувчи ҳужжатларсиз ишлаш"да айбдор деб топишган.\nҚоралов томонига кўра, Янишев аҳоли орасида саросима уйғотувчи мақолаларни ёзиб тарқатган.\nЖурналист маҳкама сохта айбловлар асосида қатор қонунбузарликлар билан ўтганини, чақирилган икки гувоҳ кўрсатмаларида чалкашиб кетганларини айтди.\nҲуқуқ фаоли Елена Урлаеванинг гувоҳларнинг сўзларига иқтибосан айтишича, Ички Ишлар бошқармасининг терроризмга қарши кураш бўлими бошлиғи Бахтиёр Эгамбердиев гувоҳ Татяна Беглова ва Лариса Игнатьевага агар судда ҳақиқатни айтса, уларни машина уриб кетиши мумкинлиги билан таҳдид қилган.\nМаҳкамага инсон ҳақлари фаоли Шуҳрат Рустамов қатнашишига рухсат берилмаган.\nДавлат томонидан тайинланган ҳимоячи ҳакамдан Янишевни оқлашни сўраган. Бироқ маҳкама журналистни энг кам ойликнинг 100 баравар миқдорида жаримага тортиш ҳақида ҳукм чиқарган.\nЯнишев ўзини айбдор деб ҳисобламаслигини, видеокамерасини олиб қўйиш қарори абсурд эканини, маҳкама қарори юзасидан шикоят аризаси топширишини маълум қилди.\nКуни кеча таниқли тошкентлик журналист Сид Янишев пойтахт ички ишлар бошқармасига чақиртирилгани ва бунга унинг Тошкентда бузилаётган уйлар эгаларига компенсация пули берилмаётгани ҳақидаги ўтган ой «Фергана.Ру» ахборот агентлиги сайтида босилган мақоласи сабаб бўлгани айтилганди.\nПрезидентни писанд қилмайдиган маҳкама\nЖурналистларнинг касб байрамида йўллаган табригида Ислом Каримов “фикрлар хилма-хиллиги, барча ижтимоий қатламларнинг фикр ва қарашларини ифода этиш, фуқаролик жамиятини ривожлантириш учун мустаҳкам замин бўлмоқда”, - дейди.\nАммо Би-би-си билан суҳбатда бўлган бир неча мустақил ва ҳатто расмий матбуот вакиллари ҳам Ислом Каримовнинг навбатдаги даъволари ҳақиқий ҳаётга мутлақо тескари эканини урғулашади.\nРасман йўқ қилинган цензура деярли барча оммавий ахборот воситалари учун хос бўлган ҳолатлигини таъкидлар экан, ўзбекистонлик журналистлардан бири Сид Янишев устидан “ясалган” ишга эътибор қаратади.\n“Сид Янишев мустақил журналист...Нисбатан кўрганини, ўйлаганини ёзади. Давлат ва ёки давлатга алоқадор нашрда ишлаб ҳукумат олиб бораётган сиёсатни қўйинг, бирор вазирлик назорати остидаги соҳани танқид қилиб кўринг, кейин биласиз “фикрлар хилма-хиллиги” қанақа бўлишини...” дейди у.\nПрезидент Каримов журналистларга табригида яна Ўзбекистон оммавий-ахборот воситаларини демократик давлатлар даражасига кўтаришдек юксак мақсад ҳақида гапиради.\nБунда ахборот оламида илғор саналган давлатлардан ўрганиш лозимлигини урғулайди.\nҒарб давлатлари матбуотининг энг илғорларидан экани назарда тутилса, унда Ўзбекистонда бугунги кунда қатор хорижий интернет нашрларига тўсиқ қўйилгани Ислом Каримовнинг шўрочасига янграётган табригидаги даъволарни чиппакка чиқаради.\nКаримов жаноблари жумладан, “бугунги глобаллашув асрида ҳар қайси инсон, ҳар қайси касб эгасининг ўз малакаси ва савиясини ошириши учун қандайдир мафкуравий тўсиқ ва чеклашлар қолмаганини барчамиз яхши биламиз”, дейди.\nБи-би-си билан суҳбатда бўлган ўзбекистонлик журналистга кўра, Каримовнинг бу сўзлари иложсизликда қолган шахснинг эътирофидир.\n“Интернетга минг тўсиқ қўймасин, бир минг битта йўл билан истаган киши истаган нарсасини топиб ўқимоқда. Буни жуда яхши билишади тепадагилар...Фақат тўсиқлар тамомила олиб ташланса бу нафақат мамлакатдаги матбуотни, балки ижтимоий вазиятни ҳам издан чиқариб юборишидан қўрқишади”, дейди у.\nЭслатиб ўтамиз, пойтахтнинг Шайхонтоҳур туманида барпо этилаётган масжидни Ҳасти Имом мажмуасига боғлайдиган янги автомобил йўли қурилишининг бошланиши аҳолига қарашли кўплаб турар-жой биноларнинг бузилишига олиб келган.\nБи-би-си журналистга боғланиб, милиция бошқармасига чақирилгани тафсилотларини сўради.\nСид Янишев: Мен Тошкентдаги Кўҳ Ота кўчасида, шаҳарнинг марказида уйларни бузилаётгани ва уй эгаларига деярли ҳеч қандай товон пули берилмаётгани ҳақида бир неча мақолалар тайёрлагандим. Мен у ерга бордим, одамлар билан гаплашдим, тахминан 4 киши билан гаплашдим. Уларнинг айтишича, уларни ростакамига босим остига олишган. Бундан кейин мени Тошкент шаҳар Ички ишлар бош бошқармасига чақиришди. У ерга борганимда менга тахминан 20 тача аризани кўрсатишди, гўёки унда ёзилишича, мен уйлари кўчирилаётган кўчага бориб улардан нималарнидир талаб қилган эканман. Бу эса ҳақиқатга тўғри келмайди.\nБи-би-си: Кимлар сизга қарши ариза ёзган экан, Танишдингизми аризалар билан?\nСид Янишев: Улар менга ариза бор бир папкани кўрсатишди. Лекин бирорта ҳам исмни келтиришмади. Мен уларга бирорта исм шарифни келтиришларини сўрадим. Лекин улар суриштирув ишлари юзасидан исмларни айта олмаймиз, дейишди. Шу, лекин менинг тушунимча ва таъкидлаб айтаман - ўйлайманки, бу барча аризалар босим остида олинган.\nБи-би-си: Ички Ишлар бошқармасида сизга нима айб қўйишяпти?\nСид Янишев: Йўқ, айблов келтирилмади. Менга папкани кўрсатишди ва тушунтириш хати ёзинг, дейишди. Мен тушунтириш хати ёзишга мажбур эмаслигимни айтдим. Кейин улар нима деб атасангиз атанг, ёзиб беринг дейишди. Мен вазиятни ойдинлик киритиш маъносида бир матн ёзиб бердим. Яъни, шу куни мана шу жойда бўлдим, нима бўлаётганини қизиқдим, ҳеч кимдан ҳеч нарса талаб қилмадим,ўзимни мустақил журналист деб таништирдим, каби сўзларни ёздим. Яна шундай ёздимки, президент Ислом Каримов сўзларига кўра, Ўзбекистонда мустақил журналист фаолият юритиш таъқиқланмаган, дедим. Кейин Ислом Каримов томонидан 2012 йил 9 сентябрда чиқарилган қарорни кўрсатдим.\nБи-би-си: Ҳозир уйларни кўчириш билан боғлиқ вазият қандай, қизиқдингизми?\nСид Янишев: Албатта давом этяпти. Мен ўша маҳалладан икки одамни тасодифан учратиб қолдим. Уларнинг айтишича, менинг мақолам чиққанидан кейин уларнинг олдига ГУВДдан одамлар келиб, менинг расмимни кўрсатишган, суриштиришган. Биласизми, одамларни сўроқлари билан қўрқитишган. Кейин эртаси куни яна одамлар келиб, уйлари бузилаётганларга 40 минг долларга талабгор бўлишларини маълум қилишган. Мана икки кунлар олдин мақоламда номи келтирилган камида битта оила Тошкентнинг Марказ1 мавзесида жойлашган уй учун қўлига далолатномани олган.\nБи-би-си: Энди бу суриштирувларнинг охири нима билан тугайди, деб ўйлаяпсиз? Нима қилмоқчисиз?\nСид Янишев: Улар менга аниқ қилиб, суддан чақириқни кутинг деб айтишди. Мен уни кутяпман. Ўйлашимча, 139 ва 140 моддалар, яъни "туҳмат ва ҳақорат қилиш" бўйича қарор чиқаришлари мумкин. Гўёки мен кимгадир, қаергадир туҳмат қилганман. Маълумки, бундан олдин ҳам бу моддалар билан кўплаб одамларни айблашди.


Охота денгизида кемa чўкиши нaтижaсидa кaмидa 54 киши ҳaлок бўлди\nРоссиянинг Кaмчaткa яримороли яқинидаги Охота денгизида трaулер кемaсининг чўкиши нaтижaсидa кaмидa 54 киши ҳaлок бўлди. Воқеa 1 aпрель куни юз берди.\nРоссия Фaвқулоддa вaзиятлaр вaзирлигининг бирлдиришичa, чўкиб кетган “Дaльний Восток” трaулеридa жaми 132 киши бўлгaн.\nКемaдaгилaрнинг 63 нафари қутқaрилгaни, айримлар бедaрaк кетгaни айтилмоқда.\nРaсмийлaргa кўрa, қутқaрилгaнлaр вертолётлaр ёрдaмидa Мaгaдaн шaҳридaги кaсaлхонaгa еткaзилгaн. Уларнинг деярли барчасида кучли совуқ қотиш аниқланган.\nТрaулернинг чўкиши ҳaқидa ҳозирчa рaсмий бaёнот берилгaни йўқ.\nТAСС aгентлигининг Фaвқулоддa вaзиятлaр вaзирлиги ходимигa тaяниб хaбaр беришичa, денгиз музи кемaнинг темир қоплaмaсини тешиб қўйгaн бўлиши мумкин.


Мурод Назаров: "Ҳаётим пойдеворини ёшликдан қурганман"\n10:52 / 21.06.2016\nАзалдан эл орасида “Ўзбек халқи-бунёдкор халқ”, деган гап юради. Бу бежиз эмас. Сабаби, соҳибқирон Амир Темурнинг биргина сўзлари бор: “Агар бизнинг шон-шуҳратимизга шубҳалансангиз, биз қурган иморатларга боқинг”.\nҲақиқатан ҳам ўзбек халқи бунёдкор, яратувчи халқ. Бугун биз мана шу фазилат билан дунё ҳамжамияти олдида бемалол фахрлансак арзийди. Сабаби, бугун Ўзбекистонда қурилаётган иморатлар, қад кўтараётган бинолар кўпчиликни ҳайратга солмоқда. Айнан мана шу жараёнда ўзининг муносиб ҳиссасини қўшиб келаётган компаниялардан бири бўлмиш “Murad Buildings” бугун ўзининг кенг кўламдаги ишлари билан кўпичликнинг ҳавасини келтирмоқда. Бугунги меҳмонимиз мана шу компания раҳбари Мурод Назаров.\n- Айни пайтда жуда кўп лойиҳалар устида иш олиб бораётганингизга қарамай, бизга вақт ажратиб таҳририятимизга ташриф буюрганингиздан жуда ҳам хурсандмиз.\n- Сизга ҳам таклиф учун катта раҳмат айтаман. Ҳақиқатан ишлар жуда кўп бўлади. Лекин тажрибамиз, маслаҳатларимизни ёшларга улашиш - бизнинг бурчимиз.\n- Жуда кўпчилик учун қизиқ бўлган “Murad Buildings” компаниясининг яратилиш тарихи ҳақида гапириб берсангиз...\n- Раҳмат. Аслида жуда мақтаб юбордингиз. “Murad Buildings” компаниясининг ташкил этилганига салкам икки йил бўлди. Лекин бунинг орқасида йигирма йиллик тажриба ётибди. Аслида, ёшликда ҳаваскор сифатида қурилиш ишларига қизиқиб, бу билан бевосита шуғулланиб, уйда бувамга ёрдам бериб, саккиз ёшимда қўлларимни кесиб қонатиб, шу билан завқланиб юрганман. Биринчи уйимни 14 ёшда қуришимга тўғри келган. Отам билан бирга бир уй қурилишини бошлаган эдик.\nОтамнинг вафотидан кейин шу уй қурилишини якунлаб қўйишга аҳд қилдим. Чунки, меҳр билан бошланган ишни охиригача тугатмаса яхши бўлмайди, дейишади. Шундай қилиб, 14 ёшимда биринчи уйимни қурганман. Ўзимга қизиқ бўлгани учун усталарга ёрдам бериш, чарчаган пайтларда уларни қизиқ воқеаларни сўзлаб берган ҳолда руҳлантириб, уйнинг томларини ёпиш, ғиштларини қуйиш ишларини ҳам ўзим бажарганман.\nУй тайёр бўлгач, у ерга яшаш учун кўчиб ўтдик. Ўша уйга кўчиб ўтганимиздан кейин мен Японияга гранд асосида ўқишга кирдим. Укам президент томонидан таъсис этилган Умид фонди орқали Англияга ўқишга кетгач, онам “Энди қандай яшайман. Кўчиб келишга келдик, энди нима бўлади”, дея ёлғиз қолишдан қўрқиб турган пайтларида элчихонадан чиройли бир таклиф тушган. Сўнг шу таклиф асосида уйни сотиб юборганмиз. Қайтиб келганимиздан сўнг эса Японияда зўр-зўр қурилган уйларни кўрмаганманми, бу уйлар ўзимга ёқмай қолди. Унданам зўрини қургим келиб қолди. Аслида, бу одатнинг қурувчиларда борлиги табиий ҳол. Қурувчига иш жараёнида янги ғоялар келиб қоладида, "Бўлди, буни қурмайман" дейди. Ёки уйни қуриб бўлганидан сўнг янги, янада яхшироқ ғоялар келиб қолиши мумкин.\nШундай қилиб, уйни сотганимиздан сўнг яна бир уй қурдик. Меҳр билан қурганимиз учунми, уй яхши чиққанидан сўнг, кўчиб ўтдик. 2000-йилларда яхши уйлар жуда кам қурилгани учунми, “Уйингизни сотасизми?", "Мабодо уйингизни сотмайсизларми?”, дея сўраб келувчилар кўп бўларди. Харидорларнинг бири яхши таклиф билдиргач, уйни сотиб юбордик. Ўша пайтларда шаҳримизда ободончилик ишлари давом этиб, кичик ҳалқа йўллари қурилаётган, шаҳар марказида янги уйлар қурилиши арафаси эди. Шаҳар ҳокими чақириб, “Анча тажрибангиз бор экан. Сизга жой ажратиб берамиз, мана шу ерларни чиройли, обод қилсангиз бўлди”, дея таклиф берган. Савол-жавоблардан сўнг балки фикрларимиз маъқул келибми, ўша бегиланган ернинг маълум қисмини ажратиб, қарор чиқариб берган. Ҳозирги “Авалон” бизнес марказимизнинг яратиш тарихи шундай бўлган.\n- Ўзингиз айтиб ўтдингиз. Дастлабки, бизнесга бўлган қизиқишингиз 14 ёшингизда бошланган экан. Ҳозир ана шу йўлларда топган яқинларингиз, бизнесда орттирган дўстларингиз ва қариндошларингиз билан бирга ишлаш муносабатига қандай қарайсиз?\n- Бу ҳақда жуда кўпчилик савол беради. Мен эса тажрибамдан келиб чиқиб айтадиган бўлсам, бу ерда қариндошми ёки бошқа миллатми бунинг аҳамияти йўқ. Бизнес ишида кўрсатган шижоати, қадриятлари, унинг дунёқарашларига эътибор берган ҳолда ўз гуруҳимизни йиғишимиз керак. Чунки қариндош бўладими, бегона бўладими, мен келажакда кўрган тасаввурларимни у ҳам кўра олса, ўз ҳиссамни қўшаман, мана шу ғоя мени завқлантиради, деб бор шижояти билан киришса, фарқи йўқ, бирга ишлашга ҳаракат қиламиз.\n- Иш бор жойда камчилик бор. Жазолаш керак бўлган пайтларда-чи, ўз яқинингизга нисбатан қандай йўл тутасиз?\n- Бирга иш бошлашдан аввал яхшилаб гаплашиб олиш керак. Рус миллатида “Дружба-дружбой, служба- службой” , яъни “Дўстлик ўз йўлига, хизмат ўз йўлига”, деган бир мақол бор. Қариндош бўлгандан кейин фақат ишхонада, керак пайтда жазоланади. Керак бўлганда ноқулай вазиятларда келишиб, гаплашилади. Лекин керак бўлганда хоҳ дўст бўлсин ёки қариндош, даврада ҳурматини қилиб, яхши салом-алик қилинади.\n- Демак хулоса шу бўляптики, бизнесда ишонч эмас, профессонализм биринчи ўринда туради, шундайми?\n- Албатта. Бизнесга илк қадам қўйган ёшлар аввалига бу ишни профессионаллар билан бошлашга ҳайиқади. Бир гап гапирса ёки савол берса профессоналлар мот қилиб қўядида. Шунинг учун уни илк жараёнларда қўллаб-қувватловчилар яқинлари бўлади. Келажакда ҳам профессионаллар билан ишлай бошлаган тақдирда ҳам, яқинларнинг ҳурматини ҳар доим жойига қўйиб қўйиш керак.\n- Мурод Назаров маркетинг йўналишида эътибор берадиган асосий жиҳатлар?\n- Маркетинг биз учун жуда у даражада глабал тушунча эмас. Зўр маҳсулот чиқарган билан уни етказиб бера олмасангиз, сизнинг маҳсулотингизга муҳтож бўлган қанча одам сизни топа олмай, айланиб юрган бўлиш мумкин.\nҚизиқарли суҳбатнинг тўлиқ шаклини қуйидаги видео орқали томоша қилишингиз мумкин.\nСуҳбатни Хуршид Далиев олиб борди.\nИнтервьюни суратга олишда яқиндан ёрдам берган SalomMedia студиясига ўз миннатдорчилигимизни билдирамиз.\nинтервью Murad Buildings Мурод Назаров Бизнесс


ЎзА - Греция: ишсизлар кўпаймоқда\n25.10.2012 16:22 Чоп этиш версияси\nГреция: ишсизлар кўпаймоқда\nГрецияда ишсизлик даражаси рекорд кўрсаткичга етди – ишсизлар аҳолининг ишга лаёқатли қисмининг 25,1 фоизини ташкил этаётир. Хабарларга қараганда, сўнгги беш йил ичида мамлакатда ишсизлик уч баробар ўсди. Бу ҳолат, айниқса, ёшлар орасида авж олмоқда.\nМамлакатдаги кўплаб фирма ва компаниялар, молиявий ташкилотлар инқирозга юз тутмоқда. Истеъмол товарлари нархлари ошиб бораётгани аҳолига янада қийинчилик туғдирмоқда.\nНепал: гидсиз юрманг!\nНепал ҳукумати мамлакатга сайёҳ сифатида ташриф буюрувчи меҳмонлар ва альпинистлар учун янги қоида жорий этди. Яқинда кучга кирган ушбу қоидага мувофиқ, бундан буён сайёҳлар мамлакатни саёҳат қилиш учун камида бир нафар гид ёллаши зарур – гидсиз саёҳат қатъиян тақиқланади.\nМутахассисларнинг сўзларига кўра, бундан кўзланган асосий мақсад сайёҳлар хавфсизлигини таъминлашдан иборат. Непал сайёҳлик агентликлари уюшмаси вакилларининг таъкидлашича, сўнгги пайтда ушбу мамлакатда сайёҳларнинг бедарак йўқолиш ҳолатлари тез-тез юз бермоқда.\nАвстралия: сут – дардга даво\nАвстралиялик олимлар сигир сути таркибида ОИВ/ОИТС хасталигидан ҳимоя қила оладиган антижисмлар мавжуд эканини аниқлади. Бундай антижисмлар организмда антигенлар пайдо бўлиши билан юзага келадиган ва уларнинг таъсирини йўқотадиган моддалардир. "Medical Xpress" нашрининг ёзишича, мазкур моддалар орқали мутахассислар хотин-қизлар учун ОИТС касаллигининг олдини оладиган махсус крем яратиш ниятида.\nМельбурн университети вакиллари томонидан олиб борилган тадқиқот ишлари шуни кўрсатдики, ушбу технология анча арзон ва самаралидир. Шу боис сутни қайта ишлаш натижасида олинадиган мазкур антижисмлардан келгусида кенг қўлланиладиган препарат ишлаб чиқариш режалаштирилмоқда.\nАҚШ: ақлли қулф\nАҚШлик кашфиётчи Стив Хофер калитсиз очиладиган “ақлли қулф” яратди. Бундай қулф уй эгаси томонидан ўрнатилган товуш ёрдамида ишлайди. Эшикдаги товушдан таъсирланган қурилма очилиши ёки бутунлай қулфланиши мумкин. Ушбу инновацион ғоя калит йўқотиш, эшик бузиш каби бош оғриқлардан тез ва осон қутилиш имкониятини беради. Яқин кунларда бундай қулфларни савдо расталарига чиқарилиши режалаштирилмоқда.\nЯпония: ходимлар сони қисқаради\nЯпониянинг электрон маҳсулотлар ишлаб чиқаришга ихтисослашган “Sony” компанияси 3,8 минг иш ўрнини қисқартириш ниятида. Ўз фаолиятини 1946 йилда бошлаган мазкур нуфузли корхона, шунингдек, мамлакатдаги фотообъективлар ва мобиль телефонлар ишлаб чиқариш билан шуғулланадиган заводини ёпишни режалаштирмоқда.\nЭкспертларнинг айтишича, 2013 йилнинг март ойига қадар “Sony” концерни ўн минг иш ўрнини қисқартиради. Мазкур чора орқали компания ҳар йили 30 миллиард иена (378,6 миллион АҚШ долларига тенг) миқдорда маблағ тежаш истагида.\nИталия: музқаймоқлар музейи очилди\nИталиянинг Анцола-Делльемилия шаҳрида музқаймоқлар музейи очилди. Музқаймоқ ишлаб чиқариш бўйича дунёда етакчилик қилаётган “Carpigini” заводи яқинида ташкил этилган бу музей 450 квадрат метр майдонни эгаллаган.\nМаҳаллий матбуотнинг ёзишича, музейда музқаймоқнинг яратилиш тарихи, уни тайёрлаш бўйича қадимий технологиялар, музқаймоқ кашфиётчилари ҳақида маълумотлар берилган. Музейга ташриф буюрувчилар Италиянинг машҳур “Carpigini” компаниясининг қадимий усулда тайёрланган музқаймоқларидан татиб кўриш имкониятига ҳам эга бўладилар.\nБуюк Британия: ноёб хазина топилди\nЛондоннинг Сент-Олбансе тумани майдонидан милоддан аввалги V асрга оид хазина топилди, деб хабар беради РАТА-ТАСС. Ўтмишда мазкур шаҳар римликлар томонидан қарийб тўрт юз йил бошқарилган. Ушбу хазина топилган майдонда эса задогонларнинг савдо маркази бўлган. Топилмалар орасида императорлар тасвирлари ўйиб ишланган турли хилдаги олтин тангалар ҳам бор.\nТопилган ноёб олтин тангалар Сент-Олбанседаги “Веруламиум” музейига топширилган.


ЎзПФЛ Комиссияси Ig G тестларини ўтказишда давом этмоқда\nХабарингиз бор, ЎзПФЛ Комиссияси Coca Cola Суперлиганинг Тошкентда ўтадиган марказлаштирилган турларига жалб этилган персоналларни рўйхат бўйича текширувдан ўтказмоқда.\nКомиссия аъзолари дам олиш кунларида “Бухоро” ва “Бунёдкор” жамоаларининг 25 нафардан футболчисини Ig G тестидан ўтказган эди. Кеча ва бугун “Бухоро” ёшлар таркибининг 17 нафар аъзоси ҳам мазкур тестни топширди. Унга кўра, бухороликларнинг яна 9 нафари вирусни аллақачон ўз танасидан ўтказиб бўлгани маълум бўлди. Шу тариқа “Бухоро” сафида аллақачон антитаначалар шаклланган футболчилар сони – 20 нафарни ташкил этмоқда.\nКомиссия Ig G тести натижаси мусбат чиққан футболчиларнинг барчасини функционал ҳолатини аниқлаш мақсадида текширувдан ўтказиб бормоқда. Aйни вақтда бундай ўйинчиларда футбол учрашувларини давом эттириш билан боғлиқ муаммолар учраганича йўқ.\nБугун, шунингдек, AГМК, “Қўқон-1912” ҳамда “Насаф” клублари вакиллари Ig G тестидан ўтказилмоқда. Ҳозирга қадар AГМК ёшлар таркибининг 25 нафари тест топшириб бўлди. Уларнинг 10 нафарида натижалар мусбат чиқди. Эндиликда улар функционал ҳолатини аниқлаш бўйича кўрикдан ҳам ўтишади.


Ереванда таранглик кучайди\nШанбага ўтар кечаси Арманистон пойтахти Ереваннинг оммавий норозилик ўтаётган майдонида таранглик кучайиб кетди. Бунга электр нархлари ошишидан норози бўлиб кўчага чиққан минглаб намойишчи қаршисига полициянинг махсус топшириқлар бажарувчи отряди ташлангани сабаб бўлди.\nНорозилик тадбири лидерлари Арманистон расмийларини, агар электр нархи ошишига қарши намойиш тинч ўтса, бу ерга ҳуқуқ-тартибот идоралари ходимларини жойлаштирмасликка оид ваъдаларини бузганликда айбладилар.\n27 июнь куни эрталаб полиция Ереваннинг Баграмян шоҳкўчасида норозилик намойиши иштирокчиларидан бирининг чодирини бузиб ташлади ва мусодара қилди. Бу каби ҳодисалар намойишчиларнинг эътирозларига сабаб бўлмоқда.\n“Талончиликка йўл йўқ!” шиори остида бир ҳафтадан буён Ереванда давом этаётган норозилик намойиши Арманистондаги Ижтимоий хизмaтлaрни тaртибгa солувчи комиссия электр қуввати учун нархларни 16 фоизга оширганидан кейин бошланиб кетганди.\nШу воқеадан кейин АҚШнинг Арманистондаги элчиси Ричард Миллз бўлиб ўтган воқеаларни “полиция томонидан қилинган зўравонлик”, деб баҳолади ва Ереван расмийларини холис ҳамда шаффоф тергов ўтказишга чақирди.\nБу орада Россия оммавий ахборот воситалари Арманистонда кузатилаётган воқеалар Украинадаги Майдон норозилигини эслатаётгани, яхшироқ разм солинса, Баграмян шоҳкўчасида “АҚШ Давлат департаменти изини кўриш мумкин”лиги ҳақида гапира бошлади.\nБунга изоҳ берган Ричард Миллз Қўшма Штатларнинг Еревандаги воқеаларга алоқасига оид иддаоларни тамоман рад этди.\n- Мен ҳозир Ереван марказида кўраётганимиз манзара билан Украинада – Майдонда содир бўлган кураш ўртасида қандайдир ўхшашлик бор, деб ўйламайман. Ва АҚШ бу масалага мутлақо аралашган эмас. Ўзингиз қайд этганингиздек, бу жамият томонидан кутилмаган реакция бўлди. Бизнинг бу ерда дипломат ўлароқ ишимиз мазкур жараёнларни кузатиб туриш ва керак бўлган пайтда дўст сифатида овоз чиқариб туришимиздир, - деди АҚШнинг Арманистондаги элчиси Ричард Миллз бу мамлакатдаги марказий телеканалларидан бирига берган интервьюсида.\nАмерикалик дипломат 23 июндаги воқеадан кейин Арманистон расмийлари бу борада текширув бошлаганидан қониқиш изҳор қилди.\nБу орада Арманистон расмийлари томонидан ҳам норозилар билан мулоқот қилишга ҳаракатлар бўлиб турибди. Чунончи кеча Арманистон полицияси раҳбари Владимир Гаспарян қарийб ҳафтадан буён марказий шоҳкўчалардан бирини тўсиб турган норозиларни “ҳушёрлик намоён қилиш”га чақирди.\nПолиция ва норозилар ўртасида “тирик қалқон” бўлиб турган Арманистон Миллий мажлиси депутатларига мурожаат қиларкан, Гаспарян улардан Баграмян шоҳкўчасини очишда ёрдам сўради. Полиция бошлиғи фикрича, бу каби норозиликлар шаҳар ҳаётини издан чиқармаслиги лозим.


Fergana.uz - ВИЛОЯТ ҲОКИМИ ФУҚАРОЛАР ҚАБУЛИДАН СЎНГ, КЕЛИБ ТУШГАН МУРОЖААТЛАР БЎЙИЧА ЖОЙЛАРДА ҚЎШИМЧА ЎРГАНИШ ЎТКАЗДИ amCharts examples\nҲозир сайтда 117 нафар фойдаланувчи Ишонч телефони статистикаси\nВИЛОЯТ ҲОКИМИ ФУҚАРОЛАР ҚАБУЛИДАН СЎНГ, КЕЛИБ ТУШГАН МУРОЖААТЛАР БЎЙИЧА ЖОЙЛАРДА ҚЎШИМЧА ЎРГАНИШ ЎТКАЗДИ\n2022-06-21 10:18:54 86\nВилоят ҳокими Хайрулло Бозоров бугун бўлиб ўтган фуқаролар қабулидан сўнг келиб тушган мурожаатларнинг баъзилари бўйича жойларда қўшимча ўрганиш ўтказди.\nДастлаб вилоят раҳбари Фарғона шаҳрининг Бурҳониддин Марғилоний кўчасида кўп қаватли уйлар ҳовлисида қурилиши якунланаётган турар-жой биносини бориб кўрди. 2017 йилда қабул қилинган қарорлар билан қурилиши мўлжалланган алоҳида бинолар, кейинчалик қўшимча рухсатнома расмийлаштириш орқали битта турар-жой лойиҳасига айлантирилгани ҳамда қўшимча қаватлар қурилиши бўйича ижобий хулоса олингани маълум бўлди. Бироқ бунда ҳудудда яшовчи аҳолининг эҳтиёжлари етарли ҳисобга олинмагани, кўп қаватли уйнинг атрофдаги биноларга деярли зич ҳолатда қад ростлагани кўзга ташланди. Вилоят ҳокими лойиҳанинг дастлабки вариантига ўзгартиш киритиш ҳамда бино қаватлари сонини кўпайтириш бўйича тақдим этилган ҳужжатларнинг қонунийлигини қисқа муддатларда текшириш бўйича маъсулларга топшириқ берди.\nБугунги қабулда “Фарғона ҳайвонот боғи” МЧЖ раҳбари Турсунали Мамажонов ҳам иштирок этиб, Фарғона шаҳридаги ҳайвонот боғи моддий-техник базасини ошириш ҳамда боғ ҳудудини кенгайтиришга кўмаклашиш бўйича мурожаат қилганди. Вилоят ҳокими Хайрулло Бозоров вилоят секторлари раҳбарлари билан ушбу боғ ҳудудида ҳам бўлди.\nУмумий майдони 3,2 гектарни ташкил этувчи ҳайвонот боғида ҳозирда 140 га яқин тур – 360 та ҳайвон, ҳаммаси бўлиб 1000 турдан кўпроқ ёввойи табиатда, қуруқлик ва сувда яшовчи жонзотлар сақланяпти. Ўрганиш чоғида ҳайвонот боғининг майдони тор экани кўзга ташланди.\nВилоят ҳокими ҳайвонот боғини жиҳозлаш ва ҳайвонларни сақлаш учун янги жойлар қуриш учун маблағ ажратиб берилишини маълум қилиб, замонавий ва жозибадор ҳайвонот боғи ташкил этиш учун табиий экотизимга эга янги жой ажратиш бўйича ишга киришилишини қайд этди.\nУшбу мақсадда мутасаддилар билан бирга Фарғона шаҳрининг Бешбола ҳамда Қувасой шаҳрининг Қўчқорчи МФЙлари ўртасида жойлашган Исфарамсой ҳудуди кўздан кечирилди. 100 гектарга яқин майдонни эгаллаган мазкур жой кучли ёғингарчилик мавсумида сел келиш хавфи мавжуд ҳудуд ҳисобланади ва шу сабабдан самарали фойдаланилмай келинади. Маъсулларга малакали мутахассисларни жалб этган ҳолда эҳтимолий сув оқими учун ҳудуд ўртасидан жамловчи канал кўзда тутган ҳолда хавфсизлик талабларига тўла жавоб берадиган лойиҳа концепцияси ишлаб чиқиш вазифаси топширилди.


Санъатни, маданиятни тушунмаяпманми? « Ўзбекистон Халқ Ҳаракати\nСанъатни, маданиятни тушунмаяпманми?\n08 June 2016 - 7:00\nЎн биринчи шох: Катта Мачитда катта ашула\nТашқарида қор. Дўрмоннинг тоза ҳавосидан симириб, оёқ чигилини ёйиб юрсам, орқа томондан бир мошина кела бошлади. Қарасам, “Матиз” экан.\nУзоқданоқ қанақадир қўшиқнинг варанглаган шовқини, мусиқа асбобларининг гуп-гупи мошинага сиғмай, эшик тирқишларидан ташқарига тошиб-сачраб келарди. Ёнимдан янаям бўкириб ўтди. Сўзлари маъносини англай олмаган бўлсам-да, сезишимча, нимадандир куйган бир йигит жазавага тушиб, янги чиққан рэп услубида бирнималар дея жигар-бағрини мижғилаб ётибди.\nОлдин ҳам бир-икки эшитганим бор. Одатда рэпда: “Ундай қилдим-бундай қилдим… нега келмадинг? Математикадан икки олиб юрибсанми?.. Ахир мен сени тўйга обормоқчи эдим-ку?! Куз келди-куз келди, куздан кейин қиш келди…” каби пойинтар-сойинтар гаплар бўлади. Умуман маъно бўлмайди. Ашула ҳам эмас, фақат шовқин ва шу шовқин ичида жиннича олди-қочди гаплар…\nБирдан хаёл қочди, улуғ минбарлардан тез-тез янграб қоладиган, рэп сўзларини эслатувчи пойинтар-сойинтар, маъносиз нутқлар эсимга тушди: “керак бўлса…”; “нимага деганда…”; “ривожланиб осмонларга чиқиб кетишимизга ким бизга ҳалақит қиляпти?!”; “тўғри айтяпманми-йўқми?!”; “нимага қарсак чалмаяпсизлар?!”\nУ ёғига ўта олмайман… у ёғига чуқур кетмаган яхши… Оллоҳ кечирсин… Дарров хаёлимни чалғитдим. Чалғишга чалғиди-ю, ўрнига… энди нимагадир ашулачи Гугуша хонимнинг овози келди.\nТўғри, у рэп айтмайди, ўзича “баланд савия”даги қўшиқлар куйлайди. Ҳатто кўрик-танловларга қўйила оладиган! Олий мукофотларга лойиқ! Айниқса, Амрикаданми ё бошқа бир гўрданми режиссур билан чаққон “шайтон-ўйинчи” опкелиб, клип ясалса борми!.. Бухоро жинкўчаларида… Мачит ҳовлисида… Минора зинасида… Ё мадраса томида (“Бошқа ерлар қуриб кетган!”)… Милён-милён дўллар сарфлаб…\nАстағфируллоҳ, ўзимнинг гапларим ҳам рэп сингари пойинтар-сойинтар бўлиб қоляпти ‒ боғдан бошлаб, тоққа ўтлаб кетиб қоляпман. Хуллас, гап Бухорои шарифда, Тошкенти азимда ва яна аллақаёқларда суратга олинган клиплар ҳақидадир. Олдин сўзни Бухоро клипидан бошлаймиз.\nРежиссур катта пулга қайси очиқ мозордан ёллаб келинган бўлса, ўйинчи-“шайтон” ҳам ўша мозордан. Клипни кўриб, ашуланинг “шайтон”га, “шайтон”нинг Гугуша хонимга, Бухорои шарифнинг палид режиссурга, палид режиссурнинг Масжиди Калон, Минораи Калон ё Аркка… булар ҳаммасининг ўзбек халқига нима тегишлиси бор, деб роса ўйладим. Ўлай агар, тополмадим.\n“Замондан орқада қолдимми? Санъатни, маданиятни тушунмаяпманми?” деб ҳам хавотирланаман. Ундай десам, клипни кўрган деярли ҳамма шундай деяпти. Биронта мақтов эшитмадим.\nКлипда бор-йўқ нарса маъносиз майингина товуш, турфа очиқ-сочиқ кийимли хоним, эскидан қолган қимматбаҳо мошин ва анави “шайтон”нинг чопа-чопи, холос. Бошқа ҳеч нарса йўқ. Нотиқнинг рэпидан ниманидир англаса бўлади, у ҳарҳолда ўзбекча гапиради, “ашиллачи Малика”никини умуман тушунмайсиз.\nХонишлари, ёнишлари, нолишлари ўзбекча тугул, ўрисчаяммас. Ғояси ҳам, руҳи ҳам, сенарийи ҳам, шаклу шамоили ҳам турган-битгани бизга бегона! Яримяланғоч баданга узун кўйлак… тўнқайтирилган гўдак думбалари каби (Абдулла Қаҳҳор ўхшатиши) яланғоч мамма… хўрланган Катта Мачитнинг хўмрайган устуни ва деворлари… оёқости қилинган мачит айвони… зўрланган Катта Миноранинг айланма зиналари… неча асрлар илм-фан ўчоғи бўлган Мир Араб мадрасасининг тепкиланган томи… ва Бухоронинг қадим тарихига гувоҳ Аркнинг ҳайрону лол жинкўчалари…\nАммо-лекин туйғуларга эрк бериб юбориш ҳам хавфли! Ичимдан ўксинаман. Манави лаънати “шайтон” клипга тушаман деб “Масжиди Калон”имни, “Минораи Калон”имни, “Мир Араб” мадрасамни, “Арк”имни роса оёқости қипташлабди-ку, деб юборишдан ўзимни зўрға тияман. Ахир, клип юрт эгасининг қизига тегишли-я! Нақ бошим кетади! Бир илож қилиб, иллат эмас, ҳикмат ахтаришга уринаман:\n“Масжиди Калон томидан югургилаб бориб, Минораи Калоннинг қорнига бир тепиб, шаталоқ отиб ерга сакрашларини қаранг! Мадраса томидаги қуббалар узра ўмбалоқ ошиб чопишлари-чи!” дейман чапак чалиб.\nБу “шайтон”и қурмағур ўзиям роса яйради-е! Юртимизга чўнтагидан пул чиқариб оддий сайёҳ бўлиб келса ва, орқамга қизил дум осиб томларингда шаталоқ отмоқчиман деса, нима бўларди? Ҳамиятли мусулмон элим икки дунёда ҳам рози бўлмасди! “Ҳар бир юртнинг муқаддас ерлари, туйғулари, қадриятлари бор, бу айтган жойларинг бизнинг маънавий илдизларимиздир, сендай бир ювуқсиз-ғуслсизга уни топташига йўл қўймаймиз!” деган бўларди.\nАммо у четэллик “шайтон” роса айёр экан, “Ислом динининг қуввати” бўлмиш шарафли Бухоромизга оддий сайёҳ бўлиб эмас, нақ Хоним Малика Гулнора Каримова (ашулачи Гугуша)нинг қўлтиғи остида, пул сарфлаш нарёқда турсин, аксинча, катта пулга ёлланиб кириб келди! Ва… “шайтон” қиёфасига кириб, муқаддасотларимизни ҳаром оёқлари билан бир-бир тепкилаб чиқди!\nКўриниб турибди, ҳеч қайси кинода бунақа яйраб ўйнаб бермаган бўлса керак ўзиям! Мусулмонларнинг диний туйғулари устидан кулишга, ота-боболаримиз меросини аямай топташга, шундоқ ҳам аросатда қолган халқни баттар хўрлашга, диний-миллий руҳини синдиришга бундан қулай имконни топиб бўладими?! Бунинг учун Хоним Малика Гулнора-Гугушадан бир умр миннатдор бўлиб ўтса керак бу лаънати “шайтон”!\nЯна бир гап. Ўзбекистонда аёлларнинг мачитга бориши тақиқланган. Ҳар-ҳар замонда меҳроблардан “Аёллар мачитга келмасин!” деб турилади. Лекин энди билсак, мачитга аёллар намоз ўқиш учун келиши мумкин эмас экан, ашула айтиш учун кирса жоиз экан. Намозга адашиб келиб қолса, бетига дарвозани ёпамиз, ашула учун эса, марҳамат, эшигию туйнугини ҳам очиб берамиз. Хонақоҳи ҳам, саҳни ҳам, айвони ҳам, томи ҳам ашулага ва ашулачига ҳалол. Ҳатто намозга чақириладиган минорасига чиқиб инглизча шилта ашула айтса ҳам бўлади!\nМачитга ўраниб, динимиз талаб қилган кийимда кириш тақиқланган, ашулачи Гугуша хоним каби сочларингизни шаршара қилиб киринг, сўлқилдоқ кўкракларингизни оламга кўз-кўзлаб киринг ‒ бунақасига\nМасала китоблари: “Мачит Оллоҳнинг уйи, бу ерга Оллоҳга қулликни билдириш (ибодат) учун келинади. Мачитда ҳатто дунёвий гаплар гапирилмайди”, дейди.\nБўларкан-ку, гаплашиш тугул, ашула айтса ҳам бўларкан-ку! Эски олимлар оғзига келганини ёзаверган экан-да, мана, бугунги олимлар Масжиди Калонда айтилган “Ашулаи Калон”га индашмаяпти-ку! Демак, мумкин экан. Бугун – ашула, эртага… шу билан ке-ет-ти!..\nЯна бир гап: аёл киши мачитга бошқа пайт кира олса ҳам, узрли (ҳайз, нифос) ҳолатларда киролмайди – ҳаром. Мабодо клип суратга олинган кунлари… Кўнгил кир бўлгани қолди. Билмадим, “шайх”ларимиз масала китобларидан рухсат топиб беришган бўлса, биз омилар нима ҳам дея олардик.\nБир мен эмас, сезишимча, бутун мамлакат ҳайрон: уламо-суламомиз билан қўшиб ҳисоблаганда бирортамиз ғинг дея олмадик! Шуниси одамга алам қилар экан.\nЎшандан бери бу клип навбатма-навбат Ўзбекистон телеканалларида ҳар куни ўн марталаб кўрсатилади, лекин бирнима дейишга тилларимиз калимага келмайди. Тушовлаб ташлангандай гўё. “Муқаддас ерлар”, “муқаддас туйғулар”, “муқаддас қадриятлар” ҳақидаги баландпарвоз гапларимиз, оташин нутқларимиз эсларимиздан чиқди. У туйғулар топталди. Пийпаланди. Ўзимизни чорасиз, етимча, кўчада қолган ҳис этдик…\nБундан кейин ашулачи Гугуша хоним яна битта клип қилди. Балки яна ўша режиссурдир, балки Бухорода “шайтон” рўлини ўйнаган яна ўша эпчил йигитдир. Балки улар эмасдир, бошқаларидир. Аммо маккорликда олдингиларидан сира қолишмайди.\nБунисида туппа-тузук ўзбек ўйинчи (актириса)си ҳам қатнашибди; шу клипда иштироки билан юзига лой чаплабди. Лип этказиб бир кўрсатиб қўйилганидан, тахминимизча , воқеа Тошкентда – эски ва ташландиқ “Чорсу” (яна ҳам эски оти “Москва”) меҳмонхонасининг ташландиқ бир қаватида кечади. Ашулачи Гугуша хоним бузилган-тўзғиган бетон бўлдаклари ўртасида олдинига ўтириб, кейин тикка туриб олиб, ҳамма ашулачи аёлга хос муқомлар ила қўшиқларини куйлайдилар, анов “шайтон” йигит қаерлардандир писандсизларча юриб келаверади. У ёқ-бу ёққа нафратли қарашларини йўллаб қўяди. Оғзини карракдек очиб, жуда хунук бирнимани ифодалайди. Ора-орада белидан тепаси яланғоч ҳолда ташландиқ меҳмонхона ичида пайдо бўлиб қолади. Шу онларда бир ёқимтойгина ўзбек аёли ҳам кўринади. Қулоғида ва бўйнида хоч тасвири туширилган тақинчоқлар…\nКлипда бу аёлнинг вазифаси нима бўлганини очиқ билиш қийин, лекин у нуқул ҳалиги йигит томон юради, унга талпинади. Ўртада йигит яна оғзини каррак қилади… бир босқон билан бу ташландиқ бинонинг ташландиқ устунини уриб синдиради… йигитнинг ҳар бир маънисиз қилиғини ёқимтой ўзбек аёли чексиз қувончли жилмайиш билан қаршилаб-қўллаб туради… яна “шайтон”ни назарда тутибми, энди қўрқинчли бир қоп-қора башара ҳам пайдо бўлади… у “шайтон-башара” оппоқ сўйлоқ тишларини кўрсатиб икки марта тиржаяди ҳам… нималардир деб ғўлдирайди… кейинги гал катта-катта, оппоқ тишларнинг ўзини кўрасиз…\nАшулачи Гугуша хоним узун қоматини худди эртакдаги илондай тўлғантириб, берилиб инглизча қўшиқни куйлашда, Амрикалик “шайтон”-йигит эса бузғунчилигида давом этади. Олдинига катта бир дераза ойнасини парчалаб ташлайди… ўзбек аёли завқланади! Сўнгра ташқарида қанақадир бир телевизорни кўтариб ерга уради… ўзбек аёли шавқланиб кетади! Маъносини англаш қийин. Ғарб(лик йигит) Ўзбекистонда “Москва”нинг қолдиқларини бузяпти, деб рамз қилинган десангиз, юзига “шайтон” ниқобини тортиб олиб тиржайишларида қандай рамз бор экан? “Москва” оти, майли, Ўрусияни билдирсин, телевизор, майли, эски мафкурани билдирсин, “Чорсу” оти ғирт Ўзбекистон-ку! Ўзбекистоннинг ҳам эски устунлари бузиладими энди?!\nЁки, бундан бу ёғига Ўрусия ҳам, Ўзбекистон ҳам йўқ, буларнинг мафкураси эскирди, қадриятларини (телевизор) кўчага чиқариб пачақлаб ташлаш пайти келди, энди янгизамон – шайтонпараст (сатанист)лар замони келди, демоқчими?!\nЁқимтой аёл тимсолидаги Ўзбекистон “шайтон”-йигит тимсолидаги Ғарб билан йўлнинг ўртасида бирлашди – бундан кейин энди мана шунақа бўлади, демоқчими?!\n“Шайтон”-йигит (Ғарб)нинг ҳамма қилғилиғини ўзбек аёли (Ўзбекистон) ёқимтойгина қараш ва кулдиргичли жилмайишлар ила олқишлаб туриши худди тахминимизни тасдиқлаётгандай. Охирроғида бу ёқимтой ўзбек аёли анов “шайтон”-йигитнинг елкасига оҳиста қўлини қўйиб, бузди-бузалоқлар ва нариёғи кўринмайдиган қоронғиликлар ичра қаёқларгадир бахтиёр кўз ташлайди. Шундай қилиб икки ёш мурод-мақсадига ет… …йўқ, бу эртак-клип ҳали тугамади. Охири жуда қизиқ. Рамзларнинг энг кучлиси ҳам шу саҳна бўлса керак.\nҒарблик бузғунчи ниҳоят ичкаридаги катта бир тошойнага (бунисини нимагадир синдирмаган!) етиб келади. Унга ғолибона боқиб турса, ойнакда у “шайтон” қиёфаси ўрнида секин Гугуша хоним акси балқиб чиқади. Клип шу саҳна билан тугайди. Ана маъно! Мана ғоя!\n“Бухоро” клипи “шайтон”-йигит ва ашулачи Гугушанинг мадраса зардевори устида топишиши билан тугаган эди, “Тошкент” клипи ҳам охирида ғарблик “шайтон”-йигит билан ашулачи Гугушанинг ойна қаршисида топишиши билан якун топади!..\nХуллас, халқимиз туйғуларини, руҳониятини, Ватанимиз тимсолларини ҳақоратлашда “Тошкент” клипи “Бухоро” клипидан қолишмайди!\nТахминимизча, у келгинди режиссур билан у ўйинчи йигит чўнтагини роса қаппайтириб, аммо устимиздан армонсиз кулиб кетган бўлса керак. Бу икки сюжетдай аҳмоқона сюжет биронта ватандош клипчимизнинг хаёлига ҳам келмаслиги аниқ. Миясини қурт еб қўйган бўлса ҳам, биронта ўзбек бунақа ҳақоратомуз клип ярата олмас эди. Чунки улар барибир ўзлигига борарди. Шу боис ҳам клипчиларни четдан ёллашга тўғри келгани кўриниб турибди.\nЭнг камида, охирги мана шу икки ҳодиса Гугуша-Гулнора Каримованинг миллатга ҳам, Ватанга ҳам, қадриятларимизгаю динимизга ҳам, бир сўз билан айтганда, Ўзбекистон деб аталмиш азиз бир муқаддасотга ҳеч қандай боғлиқлиги йўқлигини очиқ-ойдин кўрсатди.\n“Ашиллачи” Опачамизнинг ижод булоқлари очилиб кетдими, бир клипига муносабат билдириб улгурмасимиздан иккинчиси, иккинчисини хазм қилмасимиздан учинчиси чиқиб кетяпти.\nУчинчисига энди машҳур фаранг қочоқ ўйинчиси Депарде ҳам ёлланибди. Бутун қўшиқ давомида у Гугушага ҳамдардлик билдириб туради. Ўзининг тилида (экзотика!) ғўлдираб, янги “шогирди”га нималарнидир доим ўргатади. Ашулачи Гугуша эса, она тилида ўрисчалаб, тақдирини тушунмаётганидан нолийди. “Нимага ахир?” (“Но почему-у?”) деб хўрсиниб-хўрсиниб қўяди.\nДепарде фарангчада бирнималар деб унинг кўнглини кўтаришга уринади: “Қўявер, Маликам, хафа бўлма, сен бу оламнинг аёли эмассан! Бу оламга сиғмаяпсан, бу олам сенга торлик қиляпти. Сен Ғарб маданияти руҳида тарбия топган замонавий аёлсан! Миллий қобиқлар сени сиғдирмаса, сен унга киришга ҳаракат қилма, аксинча, миллий қолипларни буз, ёриб чиқ ва ўзингга мослаштир, сўнгра ҳамма сенинг қолипингга кирсин!” деб маслаҳат берди шекилли,\nОпачанинг юзига майин табассум ёйилди, эрка қараш қилиб қўйди. Депарде ҳам охирида курсисида ўтира олмай қолди, туриб Гугушанинг қўлини тутди: “Мана, менким фаранг Депарде, қўлингни ўпиб тасдиқлайман: сен фаранг аёлидан-да фарангроқсан!”\nЛекин шунча тиришаётганига, милёнлаб мухлиси қуршаб олганига қарамай, Шарқнинг бу “фаранг” аёли теварагида ўзини тушунадиган бир кимса йўқлиги (“…пустота”), нимагадир осмон ҳам индамаётганидан ҳайрон эди. Ҳар икки гап бирида “Небо молчит… Небо молчит…” деб шикоят этишлари бекорга эмас, ахир.\n“Небо молчит”ни яна бошқа маънога йўйса ҳам бўларкан: “Бу атрофда битта менман! Мендан бошқа кимса йўқ! Тақдир мени шундай танлади (“Это судьба-а”)! Бошқалар буни тушунмайди (“Не отгада-ать”)! Нима қилсам ҳам, биров мушугимни пишт деёлмайди, хоҳлаганимни қиламан, кўнглим тусаган кўчага кириб чиқавераман, осмон (Оллоҳ) ҳам менинг йўлимни тўсолмайди” (“Небо молчит”)!..\nБиринчидан, эй Опача, “Небо” молчит қилаётгани йўқ – ҳаммасини кўриб турибди, ҳаммаси у чизган чизиқдан кетяпти! Сизнинг назарингизда агар ҳозирча “молчит” қилиб турган бўлса ҳам, “молчания”си “Небо”нинг лоқайдлигидан эмас, сабридандир, сабри кенглигидандир. Алданиб қолманг тағин, Опача.\n“Небо”нинг одати шунақа – гуноҳига тоза ботиб олсин деб бирон муддат “молчит” қилиб туради. Туради-туради-да, бир куни бир ўкиради! Бир уради! Ҳеч кутмаган кунингиз даҳшатли “гроза”лари, “молния”лари, “буран”лари, “торнадо”лари билан бир тутиб қолади, албатта! Ўшанда, калта ақли билан, ҳеч нарса бўлмаяпти-ку, дея чучварани хом санаб юрганлар қочгани жой топа олмай қолади!..\nЭслатма: Биз “шайтон” сўзини, асли эмаслигига ишора ўлароқ, атай қўштирноқ ичига олдик. Чунки асл шайтон: “Мен бунақа аҳмоқона ишлар қилмайман. Мен Раббимнинг изни-ла фақат одамлар билан шуғулланаман, мачитлар, мадрасалар билан ишим йўқ – ичига ҳам кирмайман, томига ҳам чиқмайман. Мен қинғирликка чорлайман, холос, мажбурламайман. Одамлар ўз ихтиёри билан қилади бунақа разил ишни!\nҚолаверса, мен ҳеч қачон ниқобланмайман, асл юзимни яширмайман – бошда шайтон эдим, қиёматгача ҳам шайтон бўлиб қоламан, одамлар у – менинг орқамга ўтиб, мен билан ниқобланиб иш қилади! Менга туҳмат қилма!” деб устимиздан даъво очиб қолиши ҳам мумкин. Шу маънода асл шайтонни ясамасининг қилмишларидан қўштирноқлар ила қўришимизга тўғри келди.


Европарламент раҳбари Туркияга санкциялар қўлланиши билан таҳдид қилди\n15:58 / 13.11.2016\nЕвропарламент раиси Мартин Шульц Bild нашрига берган интервьюсида Туркия билан муносабатларда иқтисодий санкциялар жорий қилиниши мумкинлиги ҳақида айтди. У бундай эҳтимол Туркияда мухолифат вакиллари бўлган сиёсатчилар ҳамда журналистларнинг ҳибсга олинаётгани фонида пайдо бўлганини таъкидлаган.\n«Биз ЕИдагилар Туркия билан муносабатлардан қандай санкциялар қўллашимиз мумкинлигини ўйлаб кўришимиз керак. Туркия аъзоси ҳисобланадиган Божхона иттифоқи йил охирида қайта ислоҳ этилади. Мен мухолифатчи депутатлар ва журналистлар қамоққа ташланадиган бу мамлакат ҳисобига Божхона иттифоқини кенгайтиришни тасаввур эта олмайман», — деган у.\nШульц шунингдек, ЕИ Туркияда ўлим жазоси тикланса, бунга ҳам жавоб қайтарилишини қайд этиб ўтган.\n«Агар Туркияда ўлим жазоси қайтадан жорий этилса, бу мамлакатнинг Европа Иттифоқига кириши бўйича жараён шу заҳоти тўхтайди», — деган Шульц.\nУнинг сўзларига кўра, у воқеалар жараёни шу тахлит кечишини истамайди. Шульц ҳибс қилинаётган мухолифатчиларга ёрдам бера олмаслигидан ташвишини билдирган. У бу борада мулоқот ўтказилиши кераклигини таъкидлаган.\nБундан олдинроқ, манбалардан бири Европарламент кўп эҳтимол билан Туркия учун визасиз режим тақдим этишга қарши овоз берилиши ҳақида хабар қилганди.\nЕвропарламент Мартин Шульц\nЕвропарламент Каталония мустақиллигига доир референдумни қонуний деб ҳисоблайди\nЕвропарламент Италияга зилзиладан кейин 1,2 млрд евролик ёрдам ажратишни маъқуллади


Илм | ukkosha.shosh.uz - Part 3\nБош саҳифа » Илм (саҳифа 3)\nИсломий сўйишнинг ҳикмати\nМусулмонларнинг энг муҳим байрамларидан бири Қурбон Хайити ҳисобланади. Ушбу кунда миллионлаб ҳайвонлар қурбонлик қилинади. Қурбон Хайитининг асл моҳиятини тушунмасдан туриб, кўпчилик, улар орасида баъзи мусулмонлар ҳам қурбонликни танқид қилиб, буларнинг барчасини беъманилик, деб ҳисоблайди. Бундан ташқари, жониворни ўткир пичоқ билан сўйишни уларга нисбатан ноинсоний муносабат, – деб ҳисоблайдилар. Буни айниқса, ҳайвонларнинг ҳуқуқларини ҳимоя қиламиз, деганлар кўп гапиришади. Уларнинг айтишича, пичоқ ...\tБатафсил »\nاللهم ان صّلوتِى وَنُسُكِى وَمَحْياىَ ومَمَاتِى لله رَب العالَمِينَ لا شَرِكَ لَهُ اللهمَّ تقَبّلْ هٰذه الأضحية بسم الله والله اكبر اللهم هذا منك ولك اللهم تقبل هذه الأضحية مني أو من فلان ـ “Аллоҳумма инна солатии ва нусукии ва маҳйаая ва мамаатии лиллаахи роббил ъааламиин. Лаа шариика лахҳ Аллооҳумма тақоббал ҳаазиҳил узҳиййата. Бисмиллаҳи Аллооҳу акбар. Аллоҳумма ҳааза минка ва лака ...\tБатафсил »\nШайхул ислом, Муфтий Муҳаммад Тақий Усмоний ҳафизаҳуллоҳ айтадилар: Қурбонлик ҳам айни шундайки, Аллоҳ таъоло у учун йил бўйида уч кунни хослаб қўйгандир: ўн, ўн бир ва ўн иккинчи зулҳижжа. Ушбу уч кундан ташқари агар сиз қурбонлик қилишни хоҳласангиз, у ҳолда Аллоҳ таъолонинг наздида унинг хеч қандай қадр-қиймати йўқдир. Чунки, қурбонлик бирор жониворни Аллоҳ учун сўйишнинг номидир. Бир тарафдан сиз жониворни ...\tБатафсил »\nДинимиз Қурбон ҳайити кунида биз мусулмонларга баъзи вожиб ва суннат амалларни қилишни буюради. Жумладан, арафа кунининг бомдод намозидан бошлаб ҳайитнинг тўртинчи куни аср намозигача, яъни 23 вақт намоз мобайнида ҳар бир фарз намоздан кейин ташриқ такбирини айтиш вожиб амаллардан ҳисобланади. Ташриқ такбири ушбудир: Аллоҳу акбар! Аллоҳу акбар! Ла илаҳа иллаллоҳу валлоҳу акбар! Аллоҳу акбар ва лиллаҳил ҳамд! Ушбу такбирни ҳоҳ ...\tБатафсил »\nЖума хутбаси ва таҳиййатул масжид намози\nСАВОЛ. Имом жума мавъизасини қилиб турган пайтда нафл намоз ўқиса бўладими? Умумай, масжидга кирганда ўқиладиган нафл намоз ҳақида маълумот берсангиз. Содиқов Мухаммадсамиъ, Тошкент. ЖАВОБ. Масжидга кирганда ўқиладиган нафл намозни Таҳиййатул масжид (“таҳиййат” саломлашиш, сўрашиш маъносидадир)- намози дейилади. Ушбу икки ракатли намозни адо этиш суннат. Чунки Пайғамбаримиз алайҳиссалом: “Қайси бирингиз масжидга кирса, икки ракат нафл намоз ўқимай ўтирмасин”, деганлар. Ҳанафий мазҳаб ...\tБатафсил »\nҚироат ва тадаббур\nҚуръон қироати қоридан икки нарсани – тажвид ва тадаббурни талаб этади. Биринчиси ҳар бир Қуръон ўқувчига фарзи айн бўлса, иккинчиси вожибдир. Дастлаб Қуръонни тажвид билан ўқиш ҳақида. Пайғамбаримиз айтадиларки: “Сизларнинг яхшиларингиз Қуръонни ўрганганларингиз ва ўргатганларингиздир” (Бухорий ривояти). Бу ҳадисда Куръонни ўрганувчи ва ўргатувчилар умматнинг энг яхшилари экани айтилаётган бўлса, бир ояти каримада тиловат барча ибодатнинг аввалида саналган: “Албатта, Аллоҳнинг китобини ...\tБатафсил »\nДовуд алайҳиссалом дуоларида: اللهم يا رازق البغاس ارزقنا “Эй буғосга ризқ берган зот, бизга ҳам ризқ бергин”, деб дуо қиларканлар. “Буғос” деб қора қарғанинг янги туғилган полопонига айтилиб, “Буғос” у қушларнинг энг заифи бўлади. Қарғани бола тухумни ёриб чиққанда, тухумга ўхшаб оппоқ холда чиқаркан, чунки унинг устки бир қатлами оппоқ ёғ билан қопланган бўлади. Она қарға буни кўриб, бу менинг ...\tБатафсил »\nАввало, ҳажнинг моҳиятини фаҳмлаб етиши лозим. Яъни, ҳажнинг диндаги ўрнини фаҳмлаган одамнинг унга шавқи ортади ва ҳаж қилишга азму қарори кучаяди. Ҳажнинг ҳар бир амалида маълум бир эслатма ва ибрат бор: Ҳажга керак бўладиган нарсаларни жамлаганда охиратга керак бўладиган нарсаларни эсига олсин. Эҳромга кираётганда, оддий кийимларини ечаётганда кафанни ва Роббига бу дунё кийимларидан бошқача кийим билан рўбарў бўлишини эсга олсин. ...\tБатафсил »


ZiyoNET › Иқтидорли ёшлар › Муродхонов Худоёрхон Шарофхон ўғли\nМуродхонов Худоёрхон Шарофхон ўғли\nХудоёрхон Муродхонов 2008 йил Р.Глиэр номидаги РИМАЛнинг Дамли-зарбли чолғулар бўлими труба мутахассислиги бўйича 5-синфга қабул қилинган.\nЎқув йиллар давомида ўзининг қобилияти, интилувчанлиги, мақсадига эришиш ниятида ўз устида тинмай ишлаши билан ўқувчилар орасида ҳурматга эга.\nБошқа фанлардан ўзлаштириши яхши.\nЛицейда ўтказилган синф, ҳисобот концертларида фаол қатнашиб келмоқда.\nЎз билим ва малакасини оширишида кўп меҳнат қилади. Мутахассислик бўйича ижро махоратини ошириш учун тинмай ишлади ва яхши натижаларга эришди.\n2012 йил Республика“Санъат ғунчалари” танловида I даражали диплом билан тақдирланди.\n2013 йил 4-11 ноябрь кунлари Қозоғистоннинг Олмата шаҳрида бўлиб ўтган “А.Жубанов” номидаги Халқаро Ёш ижрочилар танловида Диплом билан тақдирланган.\n2015 йил 3-9 июн кунлари Тошкент шаҳрида бўлиб ўтган ўрта махсус мусиқа ва санъат ўқув юртлари Ёш ижрочиларининг XXIII Республика танловида III даражали диплом билан тақдирланди.\n2015 йил 2-9 ноябрь кунлари Қозоғистоннинг Олмата шаҳрида“А.Жубанов” номидаги Халқаро Ёш ижрочилар танловида Iдаражали диплом билан тақдирланди.


Кир ювиш ва кимёвий тозалаш учун буғ генераторлари |Server-Service\nБуғ генераторларининг (буғ қозонлари) қўлланиш соҳаси кенг. Буғдан қор ва музларни тозалаш, кийимларни тозалаш ва ювиш, хоналарни тозалашда фойдаланилади.\nКир ювиш хоналари учун буғ генераторлари\nМаълумки, кийимни илиқ сувда ювиш керак. Бу ювиш сифатини яхшилайди.\nМаиший кир ювиш машиналари сувни электр иситиш элементлари билан иситади. Лекин саноат кир ювиш машиналарида буғ ишлатилади.\nБу сувни иситиш учун электр энергия нархи билан боғлиқ. Масалан, 16 кг гача бўлган (кичикроқ кир ювиш масканларида ишлатиладиган) кир ювиш машинаси учун сувни иситиш учун 8-12 кВт электр энергияси талаб қилинади. 500 кг кирни ювиш учун, сувни иситишга тахминан 100-150 кВт қувват сарфланади. Буғ генераторлари электр энергиясига нисбатан анча арзон бўлган табиий газдан фойдаланишга имкон беради.\nКир ювиш учун замонавий кир ювиш машинасида буғ билан ювиш режимига эга. Бу ювиш қийин бўлган доғларни кетказиш ва ювиш вақтини камайтиришга ёрдам беради. Буғ кийимдаги бегона ҳидни йўқотиш ва уларни янгилашга ёрдам беради.\nБуғ кир ювишдан сўнг ҳам ишлатилади. Кирни қуритиш машиналари ҳам иссиқликка муҳтож. Улар кир қуритиладиган барабанини иситиш учун фойдаланилади.\nКимёвий тозалаш учун буғ генератори\nКийимни кимёвий тозалаш жараёни кўпгина алоҳида жараёнлардан иборат. Уларнинг кўпчилигида буғ асосий роль ўйнайди.\nТозалашдан олдин (эски доғларни кетказиш учун) кийим хомаки қайта ишланади. Буни доғни кетказиш столида – буғ генераторига уланган махсус пистолет ёрдамида амалга оширилади.\nДастлаб доғлар буғ билан қайта ишланади. Кейин эса сиқилган ҳаво билан аралаштирилган кимёвий моддалар билан ишлов берилади.\nБуғ ифлос доғларни кетказади, кимёвий моддалар самарадорлигини ошириш учун, ифлосланган жойларни иситади ва намлайди.\nКир ювиш машинасида тозалашда буғ кимёвий тозалаш моддасини(перхлорэтилен) иситади ва бу модданинг таъсирини кучайтиради. Кийимнинг кирини ўзига сингдириб олган кимёвий модда, тозалаш учун дистилляторга келиб тушади. Тозалангач, кимёвий модда қайта ишлатилади. Кимёвий моддани тозалаш учун, уни қайнаш нуқтасигача қиздирилади, кейин эса совитилади. Кимёвий модда буғ билан иситилади.\nТозалаш ва қуритиш тугагандан сўнг (+ 25 ° C дан + 50 ° C гача бўлган ҳароратда амалга оширилади), нарсалар кимёвий тозалаш учун чиқарилади. Аммо, бу билан тозалаш тугалланмайди.\nНарсаларни кўздан кечирилади, агар уларда доғлар қолиб кетган бўлса, яна доғни кетказиш столида қайта тозаланади.\nНарсалар бутунлай тозаланиб ва қуритилгандан сўнг, дазмоллаш жараёни бошланади. Нарсанинг турига қараб, дазмоллаш ҳар хил усуллар билан амалга оширилади. Дазмоллаш столида буғ билан дазмоллаш. Бунда дазмоллашда иситишдан ташқари, буғдан узлуксиз фойдаланилади.\nКостюмлар, плашлар ва курткалар учун махсус буғ манекендан фойдаланилади. Бу махсус металл каракасига инсон шакли кийдирилган манекендир. Қобиқ ичига буғ генератори ёрдамида буғ юборилади. Буғ майда тешиклардан чиқиб, нарсаларни дазмоллайди ва уларга керакли шаклни беради. Бундай самарага оддий дазмол билан эришиб бўлмайдиган.\nГиламларни тозалаш учун буғ генераторлари\nГиламни чангютгич билан тозалашда, албатта, у тозалайди. Лекин гиламни баъзи кирлардан (масалан, тўкилган қаҳва ёки ёғларни) қуруқ тозалаш орқали тозалаб бўлмайди.\nБундай кирларни гиламни ювиш билан тозалаш мумкин. Аммо бу кўп куч талаб этадиган ва баъзан имкони бўлмаган вазифадир. Буғ ёрдамида мураккаб доғларни тозалаш мумкин. Бунинг учун махсус буғ генератори ва кучли чангютгич керак. Гилам ичига чуқур кириб (ёки бошқа матоли қопламалар), буғ кир зарраларни юмшатади ва намлайди. Сўнгра юқори ҳарорат билан гиламдаги микроорганизмларни ўлдиради. Шундан сўнг, гиламдаги барча кирларни чангютгич билан тозаласа бўлгани.\nServer Service компанияси Ўзбекистонда кир ювиш ва кимёвий тозалаш учун буғ генераторларини етказиб беради. Биз сиз учун мос қувватли ва ҳароратли буғ генераторни танлаб берамиз. Зарур бўлганда, бизнинг муҳандисларимиз буғ генераторини кир ювиш хонасига улаш лойиҳасини ишлаб чиқадилар. Усталаримиз эса уни юқори сифат билан ўрнатиб беришади.\nАгар Ўзбекистонда кир ювиш масканлари учун буғ генераторини сотиб олишни истасангиз, бизга мурожаат қилинг!


Олий лига 29.05.2020 20:00 Торпедо-БелАЗ - Смолевичи\nОлий лига 29.05.2020 22:00 Городея - Неман\nБундеслига 29.05.2020 23:30 Фрайбург - Байер\nОлий лига 30.05.2020 17:00 Минск - Слуцк\nБундеслига 30.05.2020 18:30 Герта - Аугсбург\nБундеслига 30.05.2020 18:30 Майнц-05 - Ҳоффенҳайм\nБундеслига 30.05.2020 18:30 Шальке-04 - Вердер\nБундеслига 30.05.2020 18:30 Вольфсбург - Айнтрахт Франкфурт\nОлий лига 30.05.2020 19:00 Белшина - Славия\nОлий лига 30.05.2020 21:00 Динамо Минск - Шахтёр-Солигорск\nБундеслига 30.05.2020 21:30 Бавария - Фортуна\nБир кун келиб у “Барселона”га ўтади. Месси “Монако” ҳужумчисидан нимани илтимос қиляпти?\nКиритилган сана: 2017-05-27 16:07\n18 ёшли Килиан Мбаппе “Монако”ни Чемпионлар лигаси ярим финалига олиб чиқди. Ёш франсиялик ҳужумчи аллақачон Месси эришмаган кўп нарсаларга эришди. Килиан ёш ўйинчиларга бой Дортмунднинг “Боруссия”сини чорак финалдан чиқариб юборди.\nУнинг “Барселона”га ўтишини Лионел Мессининг шахсан ўзи сўрамоқда. Каталонияликларни ҳар мавсум ярим финалда кўришга одатланганлар учун клубнинг мусобақани чорак финалдаёқ тарк этгани ҳайратланарли ҳолат бўлди. 18 ёшли Килианнинг жамоаси эса ярим финалга чиқди. Шунинг учун ҳам Месси жамоасини Мбаппе трансферига ундамоқда. Аргентиналик ҳужумчи Мбаппенинг ўзига ҳам шу таклиф билан чиққан.\nМиланнинг “Интер” клуби ҳужумчини 70 млн еврога баҳолади. Франсияликлар ёш иқтидорларини сотиш ниятлари йўқ, бироқ 130 млнга баҳо беришган. Баъзиларнинг фикрича, Мбаппе бу пулларга арзийди. Чунки 18 ёшдаёқ Килиан Месси эришмаган кўп нарсаларга эришиб улгурди.\nМесси ўзининг 5-голини 21 ёшида уришга муваффақ бўлган. Буни Мбаппе биринчи мавсумдаёқ ва энг асосийси 18 ёшида амалга оширди. 1/8 ва 1/4 финаллардаги тўртта учрашувда дарвозани беш маротаба ишғол қилди. Ярим финалда ҳам Буффонни доғда қолдиришнинг уддасидан чиқди (Месси буни икки ўйинда ҳам уддалай олмаганди).\nУнга пулларга кўмилган “ПСЖ” қизиқмоқда. “Манчестер Юнайтед” ҳужумчини Англияга олиб келмоқчи. Зидан Мбаппе “Реал” футболчиси бўлиши мумкинлигини айтиб ўтди. “Зидан менинг “Реал”га ўтишимни сўради. Бироқ гранд жамоалар сафида ўйнаш учун футболчи профессионал формада бўлиши керак. Мен эса ҳали бу даражага етганим йўқ”, – дея ҳамма гранд жамоаларга рад жавобини берди Мбаппе.\nҲозир у ёшлигидаги кумири — Криштиану Роналду билан тушган расмини кўрсатиб юрибди. Интернетда эса ёшгина Килианнинг Анри билан тушган расми ижтимоий тармоқларда кўз-кўз бўлмоқда. Мбаппенинг ўйин услубини айнан Анрига ўшатишмоқда. Бекорга охирги 62 йил ичида франсиянинг энг ёш футболчиси бўлмаганини исботламоқда.\n“Бир кун келиб у “Барселона” ёки “Реал” сафида тўп суради. Мен бунга аминман.


Нон ёпиш печи - UZCHINATRADE.COM\nҲозирда нон тайёрлашга мўлжалланган печларнинг турли хиллари мавжуд. Бундай печни танлашда, биринчи навбатда, пишириладиган маҳсулотларнинг турига эътибор қаратиш керак. Бунинг учун бозорда тақдим этилган печлар таснифи ҳақида етарлича маълумотга эга талаб этилади.\nНон ёпиш печлари конструкция тури бўйича қуйидагиларга ажратилади:\n1.\tКонвекцион печлар\n2.\tПаст қисмли печлар\n3.\tРотацион печлар\n4.\tКомбинацион печлар\n5.\tТуннелли печлар\n•\tХамир ёядиган машиналар;\n•\tХамир аралаштиргич;\n•\tПишириқлар учун аравачилар;\n•\tХамирни кесиш столи;\n•\tнон кесувчи;\n•\tпишириқ учун шакллар\n•\tЎлчамлари: 1625х1960х2550 мм\n•\tҲарорат режими: 0 дан 300°С гача\n•\tКучланиш: 380 В\n•\tҚувват: 47 кВт\nОнлайн сўров Нон ёпиш печи


Саёҳатчилар умумий харажатларининг 30 фоизини овқатланишга сарфлайдими?\nРивожланган давлатлар тажрибасига кўра, гастрономия ва туризм ўртасидаги алоқалар сайёҳлар оқимини кўпайтиришга ёрдам бериши кузатилмоқда. Ваҳоланки, сайёҳликнинг бу тури келаётган меҳмонларнинг сафарини узайтиришга сабаб бўлади. Бунга сайёҳлик саноати даромадларида гастрономик туризмнинг улуши 30 фоиздан ошиб бормоқда.\nАҚШлик инвестор Самарқандда тўрт юлдузли меҳмонхона қурмоқда\nАввал хабар қилганимиздек, 1-3 август кунлари Қашқадарё вилоятида биринчи халқаро Геотуризм форуми бўлиб ўтади. Айни вақтда форум иштирокчилари “Afrosiyob” тезюрар поездида Қашқадарё вилоятига йўл олди.


Бектемир Мелиқўзиев профессионал боксга ўтадиган бўлди ва...\nҲаваскор бокс бўйича Осиё чемпиони, Рио Олимпиадаси кумуш медаль соҳиби, жаҳон чемпионати совриндори Бектемир Мелиқўзиев фаолиятини профессионал боксда давом эттирадиган бўлди. Бу ҳақда GoSport хабар берди. Сўнгги вақтларда -81 кг вазн тоифасида жангларда иштирок этиб келаётган Мелиқўзиев куни кеча АҚШга жўнаб кетган. Бектемир Мелиқўзиев у ерда »Мир бокса» промоутерлик компанияси билан шартнома имзолаши кутилмоқда.\nМаълумот учун, мазкур промоутерлик компаниясида бугунги кунда ўзбекистонлик бир қатор боксчилар, жумладан Шаҳрам Ғиёсов (7 та жанг, 7 та ғалаба, 6 та нокаут), Муроджон Аҳмадалиев (5 та жанг, 5 та ғалаба, 4 та нокаут), Исроил Мадримов (2 та жанг, 2 та ғалаба, 2 та нокаут) ва Баҳодир Жалолов (5 та жанг, 5 та ғалаба, 5 та нокаут) шуғулланиб келишмоқда. Бектемир айнан мана шу компания билан шартнома тузаётган навбатдаги ўзбекистонлик спортчи бўлади.\nЭслатиб ўтамиз, аввалроқ ҳаваскор бокс бўйича жаҳон чемпионати йўлланмасини тақдим этувчи Осиё чемпионати учун Ўзбекистон терма жамоаси таркиби эълон қилинган ва ундан Бектемир Мелиқўзиев ўрин олмаганди.\nҲаваскор бокс бўйича Ўзбекистон терма жамоаси аъзоси, -64 вазн тоифасида Озарбойжондаги «Буюк Ипак йўли» халқаро мусобақасида иштирок этган Алиёр Норалиев мезбон спортчига қарши жанг вақтида бошидан жиддий жароҳат олиб, тез тиббий ёрдам машинасида шифохонага олиб борилгани тўғрисида хабар берилганди.\nGoSport мухбири спортчи билан боғланиб, вазиятга ойдинлик киритди.\nОзарбайжонлик боксчига қарши биринчи жангимнинг 1-раундидаёқ рақиб билан бошимиз қаттиқ тўқнашиб кетди. Ўша вақтда қисқа танаффусдан сўнг ўзимга келиб, жангни давом эттирдим. Рақиб устидан ғалаба қозониб, аллақачон кейинги жангга ўзимни тайёрлаётгандим. Кийимларимни алмаштириб залга қайтганимда ўзимни бироз ёмонроқ ҳис қилдим ва ташқарига чиқишга қарор қилдим. Аммо ташқарида ҳам бироз ўзимни ёмон ҳис қила бошладим. Кўзим олди қоронғилашиб кета бошлади. Йиқилишимни ҳис қилиб шифокорлар ёнига қараб юра бошладим. Лекин улгурмадим… Қолганини эслолмайман.\nКўзимни очсам, Бокудаги шифохонанинг реанимация бўлимида ётибман. Нима бўлганини аввалига тушунмадим. Кейин сўрасам, ҳушимни йўқотганим, тилим орқага кетиб қолганини айтишди. У ерда ҳам шифокорлар текширишди. МRT қилишди. Илгари ҳам кичик жароҳатлар олганим бу сафарги жиддий жароҳатга таъсир қилганини айтишди.\nТошкентга келдик. Энди режа бўйича бу ерда ҳам МRT қиладиган бўлдик. Шифокорлар билан маслаҳатлашиб, яна ишлашда давом этамиз. Ҳозирча тахминан икки ой давомида бокс билан шуғулланмаслигим кераклигини айтишди.\nАлиёр Норалиев, бокс бўйича Ўзбекистон терма жамоаси аъзоси\nАфрика Кубоги: Миср очилиш ўйинида ғалаба қозонди\nДунёнинг энг «золим» спортчилари рўйхати тузилди\n«Барселона» дарвозабони Яспер Силлессен АПЛга йўл олиш ҳақида ўйламоқда.\nМиллий Олимпия қўмитаси ва ЎФАда янги раҳбарлар иш бошлашмоқда...\nШоҳжаҳон Эргашев яна муддатидан аввал ғалаба қозонди (видео)


GTL заводининг Марказий лабораторияси қандай кўринишга эга?\nБу ерда 100 дан ортиқ замонавий юқори технологияли ускуналар ўрнатилган бўлиб, улар олинган натижаларнинг аниқлигини ошириш, инсон омилини бартараф этиш ва меҳнат унумдорлигини ошириш имконини беради. Лабораторида кунига жами 4 000 гача таҳлил бажариш мумкин.\nGTL заводи лабораториясининг ўзига хослиги турли хил қўллаш сегментлари, жумладан, газни қайта ишлаш, газ кимёси, шунингдек нефтни қайта ишлаш ва нефт кимёси учун кўплаб тадқиқот усулларини қўллашдан иборат.\nЛаборатория ходимлари замонавий синов усуллари, жумладан, ASTM International халқаро стандартларига мувофиқ синовларни ўтказиш усулларини ўзлаштирган. Ҳозирги кунда GTL заводи Марказий лабораториясининг миллий ва халқаро аккредитациясига тайёргарлик ишлари фаол олиб борилмоқда.


Испаниянинг нуфузли ишбилармонлик доиралари билан музокаралар олиб борилди - Sharh.uz\nБош саҳифа|Иқтисодиёт|Испаниянинг нуфузли ишбилармонлик доиралари билан музокаралар олиб борилди\nБугун мамлакатимизда бизнес учун яратилган қулай шарт-шароит соҳада янги корхоналарнинг юзага келишига ва уларнинг дунё миқёсига чиқишида имкон яратмоқда.\nАна шундай компаниялардан бири BMB Trade Group масъулияти чекланган жамиятидир. Асосий фаолияти қишлоқ хўжалиги маҳсулотларини қайта ишлаш ва экспорт қилиш, ушбу йўналишда консалтинг хизматларини кўрсатиш ҳисобланган мазкур корхона вакиллари яқинда Туркия ва Испания давлатларига бизнес-сафар уюштирди. Сафардан кўзланган асосий мақсад хориж ишбилармон доира вакиллари билан яқиндан ҳамкорлик алоқаларини ўрнатиш бўлиб, хориж компаниялари билан музокараларда самарали келишувларга эришилди.\nНоябр ойида ўтказилган учрашувларнинг дастлабкиси Испания Қироллиги Савдо-саноат палатасида директор ўринбосари Алфредо Бонет билан бўлиб ўтди. BMB Trade Group компанияси томонидан музокараларда компаниянинг Кузатувчилар кенгаши раиси Бекзод Маматкулов, компания ҳаммуассиси Ботир Якубов компания халқаро алоқалар бўлиб раҳбари Алишер Никимбаев иштирок этдилар. Тадбирда Испания Савдо-саноат палатаси раҳбари палата фаолияти доирасида Ўзбекистон хусусий сектори вакилларини Қиролликдаги ҳамкорлари ўртасида танитишда яқиндан ёрдам беришга тайёрлигини билдирди. Ўз ўрнида Б.Маматкулов ўз компанияси мисолида Испания бизнес вакиллари билан ҳамкорлик қилишдан манфаатдорлигини таъкидлади.\nBMB Trade Group компаниясининг Кузатувчилар кенгаши раиси Бекзод Маматқулов бошчилик қилган ишбилармонлар гуруҳининг учрашувларидан яна бири Испаниянинг Мурсия шаҳрида жойлашган “J.Huete International” компанияси бўлди. Айтиш жоизки, мазкур муассаса 12.000 м2 майдонни эгаллаган бўлиб, ишлаб чиқариш ҳудудида иссиқхоналар учун зарур қисмлар, хусусан, автоматик қолиплар, осма кранлар, фальцовка машиналари, гидравлика столлари ва бошқа ускуналар тайёрланади. Ташриф мобайнида Javier Huete директори ўзбекистонлик вакилларни компания фаолияти билан таништирди, икки томонлама ҳамкорликни ўрнатиш келишиб олинди.\nШу билан бирга, Испаниянинг етакчи “Agrucapers” компанияси бош директори Хосе Мануэль Пелегрин Лопез, “Western Export Solutions” компанияси асосчиси ва етакчиси Алехандро Эстебан Пинтадо, “Ecamed” компанияси тижорат директори Хосе Луи Пуше Арока билан учрашувлар бўлиб ўтди.\nИспания Қироллигига амалга оширилган яна бир самарали ташриф “BioSabor” компаниясининг Альмерия шаҳрида жойлашган 16 гектарлик иссиқхонаси бўлди. Айтиш жоизки, бу комплекс J.Huete International томонидан бунёд этилган. Ўзбекистонлик компанияга экспертлар томонидан мана шундай иссиқхона ва логистика марказига эга тизим яратиш юзасидан тавсия ва маълумотлар тақдим қилинди.\nЎзбекистон Республикасининг Испаниядаги элчихонаси ташаббуси билан BMB Trade Group ҳамда Испаниянинг “Gemina Procesos Alimentarios” компаниялари ўртасида ҳамкорлик истиқболларига бағишланган учрашув ташкил қилинди. Мазкур муассаса истеъмол маҳсулотларини ишлаб чиқариш ва қадоқлаш бўйича илғор ечим ва технологиялари билан хорижда етакчилардан ҳисобланади. Учрашувда компаниянинг инженер-технологи Педро Симон Гарсиа ҳамда бизнесни ривожлантириш бўйича масъул ходими Франциско Хавиер Хуртадо Мирон иштирок этди. Унда компания технологияларини Ўзбекистонда ҳам жорий қилиш истиқболлари муҳокама қилинди.\nШу куни ўзбекистонлик компания билан учрашиш учун Мадридга учиб келган Швейцариянинг “Кармфарма” компанияси директори Фарид Газзауи билан музокаралар олиб борилди. Таъкидлаш керакки, “Кармфарма” Европа стандартлари асосида фармацевтика маҳсулотлари ишлаб чиқаришда етакчи ҳисобланади. Учрашувда Ўзбекистонда ҳам мана шундай илғор фармацевтика заводини ишга тушириш масаласи атрофлича ўрганиб чиқилди.\nBMB Trade Group компаниясининг Испания Қироллиги бўйлаб ташрифи давомидаги навбатдаги музокаралар Мадридда жойлашган “Energiá” компанияси қароргоҳида бўлиб ўтди. Учрашувда компаниянинг халқаро директори, шунингдек “TALGO” компаниясининг собиқ вице президенти Марио Ориол, Ўзбекистон томонидан эса BMB Trade Groupнинг Кузатувчилар кенгаши раиси Бекзод Маматқулов, компания вакиллари Ботир Яқубов ва Алишер Никимбаевлар иштирок этдилар.\nУчрашув мобайнида Марио Ориол Ўзбекистон иқтисодиётида сўнгги йилларда қўлга киритилаётган ютуқлар тўғрисида тўхталиб ўтиб, ўзбекистонлик компания билан кенг кўламли бизнес ҳамкорликни йўлга қўйишга тайёр эканини маълум қилди.\nХорижга амалга оширилган самарали бизнес-сафар якуни бўйича ўнга яқин нуфузли хориж компаниялари билан ўзаро ҳамкорлик меморандумлари, келишувлар имзоланди.\n“BMB Trade Group” Матбуот хизмати\nСўнги ўзгартириш: Пайшанба, 07 Декабрь 2017 13:05\nWestern Export Solutions\nПрезидент “Навоий” халқаро интермодал логистика маркази фаолиятини танқид қилди Нурсултон Назарбоев Қозоғистондаги компанияларни пулларини хориждан қайтариб олишга чақирди


00:00 / 05.04.2010 | eski savollar | 1864\nАссалому алайкум ва раҳматуллоҳи ва баракатуҳ. куни кеча сафларни тогрилаш ҳакидаги маколангизни окиб чикдим ва оша эрда сафда оёклар ёнидаги инсоннинг оёгига теккизиш суннат ёки мустаҳаб амал деб копчилик уламолар тарафидан айтилмаганлигини такидлаб отган экансиз. лекин маколадаги шу жой менда бир савол уйготти. чунки ҳозиргача мен дунёнинг 10 дан ортик мамлакатларида болдим ва оша эрлардаги масжидларда намозлар окидим. У эрдаги намозҳонлар турли машаб эгалари эдилар. Уларнинг барчалари оёкларини бир бирларининг оёкларига ёпиштириб окирдилар. Мен Сомалия ва коп араб мамлакатларидан келган биродарлардан ушбу саволни сораганимда улар иккиланмай бу пайгамбаримиз суннатлари деб айтишган эди ва барча араб ва африка мамлакатлар масжидларида шу тарзда намоз окилишини ҳам айтиб отишди. шундан сонг Андижон жоме масжиди собик имом ҳатиби Абдувалий қорининг марузасини тингладим. У марузада имом ушбу амал суннат эканлигини ургу билан такидлаб отганлар ва далил учун имом Буҳорийнинг ҳадис китобларидан фойдаланганлар. Ҳадисда пайгамбаримизнинг озлари саҳобаларнинг оёкларини ёпиштириб чикканлари айтилган. савол шуки торт машаб эгалари ушбу амални суннат амали деб билишмаган болсалар ва юкоридаги ривоятни қабул килмаган болсалар буни суннат деётган мусулмонлар гуноҳкор болиб колишмайдими. яни суннат болмаган амални суннат деб такидлаб. жавобингиз учун олдиндан раҳмат.\nБу масалада, яъни намозда намозхонлар оёқларини бир-бирига текказиб туришда кўпчиликка фақат баъзи бемазҳабларгина хилоф қилишган. Сиз юрган ва кўрган юртлардан сиздан бошқалар ҳам юрган ва кўрган. Балки сиздан бир неча марта кўп юрган ва кўрганлар кўпчиликни ташкил қилишади. Аммо улар сиз айтган гапни айтишмайди. Чунки, бунинг ўзи сиз айтганчалик барча араб ва африка мамлакатларида тарқалган нарса эмас. Сиз айтгандек, Саҳиҳ Бухорийда бу борада ҳадис бўлгандан бутун бошли умматнинг мужтаҳид уламолари эътиборсиз қолдирмас эдилар. Агар сиз айтган гап тўғри бўлса, уни айтган ҳам, сиз ҳам Имом Бухорийга тўҳмат қилаётган бўласизлар.\nФарзандлик бўлган аёл намозни қачон бошлайди?\nНамозга зарари борми?\nҚунутдан олдин қулоқ қоқиш\nҚибласи тўғри бўлмаган масжид


ПРЕЗИДЕНТ ЭЪТИБОРИГА ТУШГАН АСКАР КОНСЕРВАТОРИЯ ТАЛАБАСИ\nДейдиларким, бойлик нишони бўлмиш инжу гавҳарларни ғаввослар уммон тубидан чексиз машаққат-ла ер юзига олиб чиқаркан. Кўзни қувнатувчи бу жавоҳирлар эса инсонлар учун безак воситасига айланиб, гўзалликнинг яна бир тимсоли бўларкан. Мен истеъдодли инсонлар қалбини дурдоналарга тўла денгиз тубига ўхшатаман. Юрагидаги бу бебаҳо бойликни юзага чиқариб, халқ хазинасига қўшишга интилаётган ёшлар билан суҳбатлашганда эса қалбим ажиб туйғулардан жунбишга келади. Биласизми, инсонни коинотнинг бир бўлаги, дейишади. Шунинг учун ҳам у ниманидир чин дилдан хоҳласа, орзу қилса, осмон унга қўл чўзиб, бутун коинот ҳаракатга келар экан. Бу шунчаки гап эмас, исботланган ҳақиқат. Қандай ҳақиқат дейсизми? Келинг, шу ҳақда тўхталамиз. Хуллас...\n...Суҳбатдошим билан Ўзбекистон давлат консерваториясида кўришишга келишдик. Ўша куни ҳаво бироз совуқ, қор аралаш ёмғир ёғиб турган эди. Бундай вақтда транспорт қатнови секинлашишини ҳисобга олиб, бироз эртароқ йўлга чиқдим (ахир суҳбатдошни куттириш касб этикасига ҳам, одоб қоидаларига ҳам тўғри келмайди). Шундай қилиб, белгиланган вақтдан ўн дақиқа аввал манзилга етиб келдим. Консерватория биносига қадам қўяр эканман, ўзимни ўзга бир оламга тушиб қолгандек ҳис қилдим. Бу шундайин оламки, унинг ичига кириб борганингиз сари янги дунё ўзининг турфа ранг жилосини кўз-кўз қила бошлайди. Бу оламда ғам йўқ, озор йўқ, ташвиш йўқ. Унда фақат андуҳга юпанч, кўнгилга ҳаловат, ҳижронга малҳам мусиқа бор, оҳанг бор, қўшиқ бор. Шунинг учун ҳам инсон кўнгли оҳанглар оғушида бутун умр қолишни тусайди...\n«Ассалому алайкум, опа, мени кутаётганмидингиз?» Хаёлга берилиб, суҳбатдошим ёнгинамга келганини сезмабман ҳам. Ҳол-аҳвол сўрашдик ва ҳамроҳим мени машғулот хонасига бошлади.\nДарвоқе, қаҳрамонимиз ҳақида. У муддатли ҳарбий хизматчи, оддий аскар Жамшид Ҳимматов бўлади. Сиз уни танийсиз. Ҳа, бу ўша йигит. Президентимиз, Қуролли Кучлар Олий Бош Қўмондонига фортепианода қўшиқ куйлаб берган истеъдод соҳиби. Ўшанда унинг созандалик маҳорати-ю, ширали овози давлатимиз раҳбарига манзур бўлиб, аскарни консерваторияга имтиёз асосида ўқишга қабул қилиш ҳақида топшириқ берган эди. Орадан бир ой ўтар-ўтмас, Жамшид Ўзбекистон давлат консерваторияси 1-босқич талабасига айланди!\n– Орзуингиз бунчалик тез амалга ошади, деб кутмаган бўлсангиз кераг-а? Консерваторияга ўқишга қабул қилинганингиз ҳақидаги хабарни эшитганингизда қандай ҳолатга тушдингиз?\n– Аввалига, бу туш бўлса керак, деб ўйладим. Уйғониб кетмасликка ҳаракат қилдим (кулиб). Муддатли ҳарбий хизматни якунлаб, келаси йили ўқишни бошласам керак, деб юргандим. Кутилмаганда бу хабар келди. Ҳамма мени табриклаган, қутлаган. Командирларимнинг юзидаги мамнуният, сафдошларим кўзидаги ҳавасни кўриб, қалбимда ўзгача сурурни туйдим. Ўша кунги ҳолатимни сўз билан таърифлаб беролмайман. Ҳис-ҳаяжондан юрагимнинг дукури кўксимни ёргудек бўлди. Қувончимни ота-онам ва акам билан бўлишдим. Шодлик муждасини яқинлар билан бўлишишнинг ҳам завқи ўзгача бўларкан. Яқинлар меҳри, муҳаббатини ҳис қилиш бошқа, улардан мақтов, олқиш олишнинг гашти бошқача экан. Ўша дамда ўзингизни осмонларда учиб юргандек ҳолатга тушар экансиз. Онам қувонганидан йиғлаб юбордилар, дадам узоқ дуо қилдилар...\nШу вақтгача бирорта муддатли ҳарбий хизматчига бундай имтиёз ва имконият берилмаган экан. Демак, мен биринчилардан бўлиб шундай имтиёзга эга бўлдим. Бу рағбат бўлиши билан бирга ишонч, масъулият ҳам демак. Шундай экан, менга билдирилган юксак ишончни, албатта, оқлайман.\n– Курсдошларингиз сизни қандай қабул қилишди?\n– Курсдошларим билан ўқишга келган дастлабки кунларимданоқ худди қадрдонлардек чиқишиб кетдик. Орамизда бегоналик бўлмади. Менга гуруҳимиздаги аҳиллик, ўзаро ҳурмат манзур бўлди. Ҳамма бир-бирига қўлидан келганча ёрдам беришга интилади. Бирга дарс тайёрлайди, машғулот ўтади. Мен дарсларга кечроқ келганим учун аввалига ўзлаштиришда бироз қийналдим. Ана шундай вақтда курсдошларим бажонидил ёрдам беришди, қўллаб-қувватлашди. Бундай муҳитда таълим олиш ёқимли бўларкан.\n– Ортда қолган уч ойлик дарс ва машғулотларни ўзлаштириш осон бўлмаётгандир. Бир томонда семестр имтиҳонларини топшириш дегандай...\n– Ҳозир дарс ва машғулотларни ўзлаштиришда қийналаётганим йўқ. Чунки ҳар куни қўшимча машғулотларга қатнаяпман. Мутахассислик фанларидан устозим доцент Эгамберди Турсуновдан сабоқ олдим. Устозим жуда талабчан инсон. Ҳар машғулотда ўтилган мавзуни қандай ўзлаштирганимни синайди. Қониқиш ҳосил қилганидан сўнггина кейинги машғулотга ўтади. Семестр имтиҳонларига келсак, барча фанларни тўрт ва беш баҳоларга топшираяпман. Чунки имтиҳонларга қаттиқ тайёргарлик кўрдим. Масалан, мутахассислик фанлари бўйича ўтказиладиган имтиҳонга жаҳон классикаси дурдонаси бўлган учта асар тайёрладим. Устозим билан овоз устида ишладик, нафасни тўғри йўналтириш, талаффузни тўғрилаш бўйича дарс олдим. Яъни қўшиқни профессионализм талабларидан келиб чиқиб, ижро этиш қоидаларини ўзлаштирдим. Тўғри, ижроимда камчиликлар ҳам бор. Ҳозирда мана шу камчиликларни бартараф этиш бўйича сабоқ, йўл-йўриқ олаяпман.\n– Санъат йўлини танлашингизга ким ёки нима сабаб бўлган? Билишимча, оилангизда санъаткорлар йўқ.\n–Тўғри, оиламизда санъаткорлар йўқ. Ота-онам ўқитувчи, акам ҳарбий хизматчи. Санъатни танлашимга қизиқишим сабаб бўлган. Болалигимдан санъаткор бўлишни орзу қилардим. Мендаги қизиқишни пайқаган ота-онам хайрихоҳ бўлиб, мусиқа тўгарагига олиб боришган. Ўшанда 7 ёш эдим. Мактабда ўтказиладиган тадбирларда фаол иштирок этардим. Мактабни тамомлаб, Термиз санъат коллежига ўқишга кирдим. Бу даргоҳдаги таҳсил мени санъатга янаям яқинлаштирди. Бу ерда нафақат созандаликни, балки қўшиқчилик санъати сир-асрорларини ҳам ўргандим. Бунинг учун устозим Нодира Нарзуллаевадан миннатдорман.\n– Ўзбек мумтоз ва жаҳон классик асарларидан қайси куй ва қўшиқларни биласиз ва севиб ижро этасиз?\n– Айни вақтда консерваторияда академик хонандалик йўналиши бўйича таҳсил олаяпман. Репертуаримда ўнга яқин ўзбек мумтоз ва мумтоз классик асарлар ўрин олган. Улар орасида М. Бурҳоновнинг «Мафтун бўлдим», Ботир Зокировнинг «Раъно», С. Юдаковнинг «Мулладўст» арияси, Э. Капуанинг «O sole mio» ва Жордананинг «Азизим менинг», Зейдлернинг «Сўзсиз қўшиқ», Шентермайнинг «В мире есть красавица одна» қўшиқлари ўрин олган. Уларнинг ҳаммасини яхши кўриб куйлайман. Фортепианода эса Бах, Моцарт, Шопеннинг балладаларини севиб ижро этаман. Президентимиз билан учрашганимда уларга М. Бурҳоновнинг «Мафтун бўлдим» ва Э. Капуанинг «O sole mio» қўшиғини ижро этиб бердим. Юртбошимиз ижроимни юксак баҳолади ва менга Ўзбекистон давлат консерваторияси талабаси бўлишдек имконият берди. Бунинг учун улардан чексиз миннатдорман.\n– Қайси санъаткорни ўзингиз учун идеал деб биласиз?\n– Ботир Зокировни идеал санъаткор деб биламан. Яна Исмоил Жалиловнинг санъатига қизиқишим кучли. Келажакда мана шу санъаткорлардек бўлишни хоҳлайман.\n– Талабасиз, шунинг билан бирга, миллий армиямиз сафларида муддатли ҳарбий хизматни ўтаяпсиз. Кун тартибингиз қандай тузилган?\n– Айни вақтда Қуролли Кучлар академиясида муддатли ҳарбий хизматни давом эттираяпман. Эрталаб соат олтида уйғонамиз. Сафдошларим билан жисмоний тарбия машқларидан кейин нонушта қиламиз. Кейин сафдошларим хизматга, мен эса ўқишга кетаман. Кечки соат бешгача консерваторияда дарс оламан. Ўқишдан қайтиб, яна ҳарбий ҳаётга шўнғийман.\n– Ҳарбий хизматнинг тақдирингиздаги ўрнини қандай изоҳлайсиз?\n– Ҳарбий хизматни мен улкан йўл бошидаги дастлабки қадамга қиёслайман. Дастлабки қадам қанчалик дадил бўлса, кейинги ҳаётингиз шунчалик нурафшон ва истиқболли бўлади. Бежиз уни ҳаёт мактаби, дейишмайди. Бу мактаб йигит киши учун зарур бўлган сифат ва фазилатларни шакллантиради, тоблайди, бардошни мустаҳкамлайди. Шунинг учун ҳам ҳар бир йигит бу мактаб сабоқларини олиши керак. Армия сафларидаги хизмат мен учун жуда қадрли. Орадан йиллар ўтса-да, бу давр ҳаётимнинг, умр дафтаримнинг энг ёрқин ва нурли саҳифасига айланиб қолади.\n– Ҳаётдаги энг катта мақсадингиз нима?\n– Мақсадим – ҳарбий оркестрда хизмат қилиш. Бу менинг энг катта мақсадим, орзуим. Бу ҳақда Президентимиз билан бўлган суҳбатда ҳам айтдим. Улар сўзларимни эшитиб, хурсанд бўлиб кетдилар. Менга оқ йўл тиладилар. Бу мен учун шараф. Ва мен уларнинг ишончини, албатта, оқлайман.\nБиласизми, жанговар куйқўшиқларнинг қудрати чексиз эканлигини ўтган бир йиллик хизматим давомида янаям теранроқ англадим. Чунки бу тароналарда жанговар руҳ, фидойиликни тараннум этувчи оҳангнинг борлиги ҳарбий хизматчилар учун куч-ғайрат ва шижоат манбаидир. Ҳарбийлар руҳий тетикликни мана шу куй-қўшиқлардан олади. Келажакда мен ҳам шижоатни, жасоратни, мардликни улуғловчи қўшиқлар яратаман.\nЖамшид билан суҳбатимиз узоқ ва самимий кечди. Қаранг, орамизда мана шундай билимли, навқирон авлодлар етишиб чиқаяпти. Улар бизнинг келажагимиз, эртамиз эгалари. Бу ишонч, бу қониқиш эса кўксимизни ёруғ ҳисларга тўлдиради...


Coca-Cola Uzbekistan компанияси 252 млн долларга хусусийлаштирилди\nИқтисодиёт 22:39 / 06.08.2021 29002\nЎзбекистон Республикаси Давлат активларини бошқариш агентлиги “Coca-Cola Ichimligi Uzbekiston, Ltd” МЧЖ (Компания) устав капиталидаги 57,118 % давлат улушини “Cоcа-Cола İçеcек А.Ş.” (CCI) компаниялар гуруҳига, унга тўлиқлигича қарашли бўлган “CCI International Holland B.V.” шуъба корхонаси орқали 252,28 миллион АҚШ долларига сотиш (Битим) бўйича келишувга эришилганини маълум қилди.\nБитим Давлат мулкини сотишда тендер савдоларини ўтказиш бўйича Давлат комиссияси томонидан маъқулланган.\n“Мазкур битим халқаро амалиётда қабул қилинган ва Ўзбекистон Республикаси қонунчилиги талабларидан келиб чиқиб, Ўзбекистон Республикаси Президентининг 2020 йил 27 октябрдаги ПФ–6096-сон Фармонига асосан, оммавий ошкора сотув жараёни шаклида ташкил этилди.\nДавлат улушининг мазкур сотув жараёни “Rothschild & Co” агентликнинг молиявий маслаҳатчиси, Dentons эса юридик маслаҳатчиси сифатидаги иштирокида амалга оширилди”, – дейилади расмий релизда.\nCoca-Cola компанияси ҳақида\n“Coca-Cola Ichimligi Uzbekiston, Ltd” МЧЖ – Ўзбекистонда газланган алкоголсиз ичимликлар ишлаб чиқарувчи энг йирик компания бўлиб, у Тошкент, Наманган ва Урганч шаҳарларида ишлаб чиқариш заводларига, шунингдек омборхоналар тармоғига эга.\n2020 йил якунлари бўйича компаниянинг соф фойдаси 205 млрд. сўмни ташкил этган.\nДавлат активларини бошқариш агентлиги компаниянинг сотилиши бўйича қўшимча ахборот беришини маълум қилган.\n“Cоcа-Cоlа İçеcек А.Ş.” компаниялар гуруҳи ҳақида\nTelegram'даги davletovuz канали очиқ манбаларга асосланиб харидор ҳақида айрим маълумотларни тақдим этди.\nУнга кўра, Coca-Cola İçecek A.Ş. компаниясининг 50,3 фоиз акциясига Anadolu Efes, 20,1 фоизига The Coca-Cola Company, 3,7 фоизига Özgörkey Holding эгалик қилади. Қолган 25,9 фоизи Туркия биржасида котировка қилинади.\nКомпания Туркия, Озарбойжон, Ироқ, Қозоғистон, Қирғизистон, Тожикистон, Туркманистон ва Иорданияда фаолият юритади.\n22:44 / 27.01.2022 39452\n21:18 / 27.01.2022 8347\n20:59 / 27.01.2022 9593


Таълим жараёнини қайта йўлга қўйиш мақсадида жойларда вақтинчалик ўқув масканлари ташкил қилинди. Бунинг учун бамбук дарахти ва брезентдан хом ашё сифатида фойдаланилди. Дастлабки босқичда дарслар умумий гуруҳ шаклида ўтилиб, унда асосий эътибор ўқувчиларнинг руҳий ҳолатини тиклашга қаратилади. Вақтинчалик таълим муассасаларидан келгуси икки йил давомида фойдаланиш кўзда тутилган. Ушбу муддат оралиғида вайрон бўлган мактаблар қайта тикланади.\nНефть нархида ўзгариш\nЖаҳон бозорида нефть нархи бир оз пасайди.\nАхборот агентликлари тарқатган хабарларга қараганда, Лондон биржасида ўтказилган сўнгги савдолар чоғида “Brent” типидаги “қора олтин”нинг бир баррели қиймати 0,583 фоиз арзонлашиб, 65,18 АҚШ долларига баҳоланди. Нью-Йорк биржасида эса “WTI” русумидаги ушбу маҳсулотнинг бир баррели нархи 0,769 фоиз тушиб, 59,84 доллардан сотилди.\nҚуёш батареялари ёрдамида учадиган “Solar Impulse 2” номли самолёт узоқ муддатли парвозни бошлади.\nУни Андре Боршберг бошқармоқда. Белгиланган масофа Нанкин шаҳридан Гавайя оролларигача бўлиб, жами 8000 километрни ташкил қилади. Парвоз 130 соат давом этади. Учувчи узоқ сафар учун ўзи билан егуликлар ва ичимликлар олиб олган. Фавқулодда ҳолатлардан ҳимояланиш мақсадида самолётга кислород баллонлари ҳамда парашют жойлаштирилган.\nЧекишга чек қўйилди\n1 июндан эътиборан, Хитой Халқ Республикаси пойтахти Пекин шаҳрида чекишга қарши янги қонун кучга кирди.\nУнга кўра, иш жойлари, жамоат транспорти, шунингдек, болалар боғчалари, мактаблар, соғломлаштириш марказлари, спорт мажмуалари, она ва бола шифохоналари, маданий ёдгорликлар ҳудудларида тамаки маҳсулотлари истеъмол қилиш қатъиян ман этилди.\nБу ҳужжат 2014 йилнинг ноябрь ойида шаҳар маъмурияти томонидан ишлаб чиқилиб, қабул қилинган эди, дейилади “CCTV” телеканали хабарида. Белгиланган талабларни бузганлар 32 АҚШ доллари миқдорида жаримага тортилади. Қонунни бир неча бор бузган шахслар номи эса махсус сайтларда кўрсатилиб, улар шу йўл орқали кенг жамоатчилик олдида изза қилинади.\nАйни пайтда ушбу мамлакатда 300 миллион киши чекади. Яна 740 миллионга яқин хитойлик эса пассив чекувчилар саналади.\nСемиришнинг яна бир сабаби\nАҚШнинг Мичиган университети олимлари одамнинг кескин семириб кетишига сабаб бўлувчи яна бир омилни аниқлашди.\n“The Daily Mail” нашрининг ёзишича, йигит ва қизларнинг 22 ёшдан эрта турмуш қуриши кейинчалик вазн билан боғлиқ жиддий муаммони юзага келтириши мумкин экан.\nБу борада ўтказилган тадқиқотга 14 минг киши жалб қилиниб, улардаги ўзгаришлар 17 йил давомида кузатилган. Якунда эрта турмуш қурганларнинг 65 фоизи семизликка йўлиққани маълум бўлган. Чунки улар кўп овқат истеъмол қилиб, спорт билан кам шуғулланишган.\nМазкур рукндаги бошқа мақолалар: « Йирик лойиҳа\tПрогнозини пасайтирди »


Ўзбекистон экспорт қилувчиларни қўллаб-қувватламоқда: Транспорт харажатларининг 50% давлат томонидан қоплаб берилади — Review.uz\nМаҳсулотлар экспорт қилинганда транспорт харажатларининг 50 фоизгача бўлган қисмини қоплаш учун субсидия бериладиган маҳсулотлар рўйхати қайта тасдиқланди.\nБу ҳақда 7 май куни Ўзбекистон Республикаси президентининг «Экспорт фаолиятини янада қўллаб-қувватлаш чора-тадбирлари тўғрисида»ги қарори имзоланди. Тартиб жорий йилнинг 1 апрелидан бошлаб амалга оширилган экспорт учун амал қила бошлайди.\nШу вақтгача амалда бўлган тартибга кўра, маҳсулот фақатгина темир йўл транспорти орқали чегарадош бўлмаган давлатларга экспорт қилинганда харажатларнинг 50 фоизгача қисмини қоплаш учун субсидия тўлаш белгиланган эди.\nЭнди бундай субсидия тўлаш тартиби жорий йилнинг 1 апрелидан бошлаб автомобиль ва ҳаво транспорти орқали экспорт қилинганда ҳам татбиқ этилмоқда.\nЮқори қўшилган қийматга эга маҳсулотлар экспортини рағбатлантириш мақсадида 2022 йилнинг 1 январидан бошлаб 1 тонна трикотаж матони экспорт қилиш учун 50 доллар (2023 йилдан – 100 доллар; 2025 йилдан – 200 доллар) миқдорида йиғим ундирилиши белгиланган.


АҚШ «Ал-Қудс»нинг янги қўмондонига таҳдид қилди\n21:53 / 23.01.2020\nВашингтон Ислом инқилоби муҳофизлари корпусининг «Ал-Қудс» махсус бўлинмаси янги қўмондони генерал Исмоил Ғанига йўқ қилиш билан таҳдид қилмоқда. Бу ҳақда АҚШнинг Эрон бўйича махсус вакили Брайан Ҳук айтиб ўтди, деб хабар берди Asharq Al-Awsat нашри.\nХукнинг таъкидлашича, генерал Қосим Сулаймонийнинг издоши америкалик фуқароларга ҳужумларни давом эттирса, АҚШ уни бартараф қилади.\n«Агар у ҳам америкаликларни ўлдириш йўлидан борса, уни ҳам шундай [Сулаймонийники каби] қисмат кутмоқда. Президент йиллар давомида минтақада [Яқин Шарқда] америкаликларга ҳар қандай ҳужум қатъий жавобга учрашини таъкидлаб келган», деб айтган АҚШ вакили.\nАмерикалик ҳарбийлар 3 январга ўтар кечаси Бағдод аэропорти яқинида «Ал-Қудс» қўмондони генерал Қосим Сулаймонийни бартараф этишган. Сулаймоний ўлимидан кейин унинг ўрнига Исмоил Ғани тайинланганди.\nСулаймонийнинг вориси. «Ал-Қудс»нинг янги қўмондони ҳақида нималар маълум?


Расулуллоҳ соллаллоҳу алайҳи васаллам даврларида аёллар ишлашганми? | Muslimaat.uz\nМанзилингиз:Муслимаат»Муслима»Расулуллоҳ соллаллоҳу алайҳи васаллам даврларида аёллар ишлашганми?\nBy Muslimaat.uz on Aprel 26, 2019 Муслима\nИсломнинг аёллар ишлаши борасидаги мавқифи\nИслом илк зоҳир бўлган пайтдан бошлаб аёллар масалаларига ғамхўрлик билан ёндашди, хотин-қизлар учун ўзига муносиб ҳукмлар, амрлар ва наҳийларни шариатга киритди. Жумладан, уни хилқатига тўғри бўлган вазифага тайинлаб, уйига ҳарис бўлишга, унда қарор топишга буюрди, кўча-кўйда очиқ-сочиқ ҳолда юришдан қайтарди. Аллоҳ таоло Қуръони каримда марҳамат қилади: «Виқор билан уйингизда ўтиринг. Илгариги жоҳилиятнинг очиқ-сочиқлиги каби очиқ-сочиқ юрманг. Намозни тўкис адо этинг, закот беринг, Аллоҳга ва Унинг Расулига итоат қилинг. Албатта, Аллоҳ сиздан кирни кетказиб, бутунлай поклашни хоҳлайди, эй аҳли байт!» (Аҳзоб сураси, 33-оят.)\nУшбу оят мўминларнинг оналари розияллоҳу анҳунна ҳақларида нозил бўлгани маълум бўлса-да, унда барча мўмина аёлларга хитоб қилинган. Зеро, Аллоҳ таоло ушбу ояти каримани Набий соллаллоҳу алайҳи васалламнинг завжалари шарафи жиҳатига йўналтириб, уларнинг мусулмон аёлларга ўрнак бўлишларини истади. Шундай экан, аслида муслима аёл учун уйида қолиш, ҳожати бўлмаса, кўчага чиқмаслик афзал. Шунинг учун ҳам Аллоҳ таоло эркакларга вожиб қилган жамоат намози, жума намози каби амалларни аёллардан соқит қилди. Расулуллоҳ соллаллоҳу алайҳи васалламнинг ҳадиси шарифларида ҳам аёл кишининг уйидаги намози афзал экани баён этилган.\nАллоҳ таоло аёлларнинг уйларидан чиқиб, бегоналар билан аралашишларининг олдини олиш учун нафақани ҳам аёллардан соқит қилиб, унинг валийсига (турмуш ўртоғи, отаси, ака-укаси ёки бошқа маҳрами) вожиб қилган. Шундай экан, аёл киши ҳаётининг барча босқичида, ҳар қандай ҳолатда уйидан чиқишга эҳтиёж қолмайдиган тарзда таъминланган. У уйда қолиб, ўзига вожиб бўлган ишларни қилади, уйини лозим тутиб, муҳофаза этади. Барча ворид бўлган далиллар Исломнинг аёллар ўз уйларида қарор топишларига қаттиқ ҳарис эканини кўрсатса-да, шунингдек, уйдан чиқишни мутлақо ман қилиб қўймайди. Балки маълум тартиблар асосида жоиз қилган. Шундай экан, аёл киши ўша қоидаларга амал қилган ҳолда ишлаши жоиздир.\nНубувват даврида аёлларнинг ишлаши\nРасулуллоҳ соллаллоҳу алайҳи васаллам даврларида аёллар ишлаганлар. Бу ноёб ва инкор қилинган эмас, балки кенг тарқалган ҳамда маъруф нарса бўлган. Бироқ бу уни фитналардан муҳофаза қиладиган, шу билан бирга жамиятни ҳам муҳофаза этадиган шаръий тартиблар асосида бўлган. Ўша пайтда аёллар машғул бўлган ишларни тўрт қисмга бўлиш мумкин:\nМуслима аёллар ярадорларни даволаш ва уларга тиббий хизмат кўрсатиш учун мусулмон қўшинлар билан бирга чиқар эдилар. Улар аскарларга сув улашар, таом ва бошқа керакли нарсаларни тайёрлаб берар эдилар. Бунинг далили қуйидаги ривоятдир.\nУмму Атийя розияллоҳу анҳодан ривоят қилинади: “Расулуллоҳ соллаллоҳу алайҳи васаллам билан еттита ғазотга чиқдим. Юкларига қараб қолар, уларга таом тайёрлар, яраланганларни даволар ва беморларга қарар эдим”.\nЗироат соҳасидаги иш.\nАёллар меваларни териб олар, экинларни парвариш қилар эдилар.\nРасулуллоҳ соллаллоҳу алайҳи васалламнинг даврларида бир аёл талоқ қилинди. Аёл хурмосининг мевасини териб олмоқчи бўлди. Бир киши келиб, уни бундан қайтарди. Расулуллоҳ соллаллоҳу алайҳи васаллам: “Йўқ, хурмонгни тер! Шоядки, садақа ёки яхшилик қиларсан”, дедилар.\nҚўл меҳнатлари соҳасидаги иш.\nИбн Масъуднинг завжаси Роита розияллоҳу анҳумодан ворид бўлишича, у ҳунарманд аёл бўлган. Абдуллоҳ ибн Масъуднинг моли йўқ эди. Унга ҳам, ўғлига ҳам меҳнати ҳосилидан инфоқ қиларди.\nТаълим ва фатво иши.\nБу кўпчилик саҳобийяларнинг сийратларида очиқ келган нарса бўлиб, бунга энг ёрқин мисоллар Оиша розияллоҳу анҳо, Умму Салама розияллоҳу анҳо каби Расулуллоҳ соллаллоҳу алайҳи васалламнинг завжаларидир. Уламолар Набий алайҳиссалом аёлларининг кўп бўлиш ҳикматларидан бири сифатида ҳам умматга Расулуллоҳ соллаллоҳу алайҳи васалламнинг сийратларидан, аёллар билан муносабатларда тутган йўлларидан таълим беришларини зикр қилганлар. Токи бу эркакларга завжалари билан муомалаларида ўрнак бўлсин.\nИсломда аёлнинг ишлаш қоидалари\nИслом муслима аёлларнинг ишлашига рухсат бериш билан бирга бу борада баъзи қоидаларни лозим тутишни буюрган. Жумладан:\nАёлнинг ишлашга ёки жамиятнинг аёлнинг ишлашига бўлган эҳтиёжи.\nАёл-қизларни ўқитиш ва даволаш каби ишлар шу жумладандир. Бу ишлар аёл киши шуғулланиши афзал бўлган юмушлар ҳисобланади. Шунингдек, аёл ўзини таъминлаш учун молга муҳтож бўлса ҳам, ишлаши жоиз.\nЭркаклар билан хилватда қолмаслиги (ва иш жойида аралашиб кетмаслиги).\nЧунки бунда жамиятга зарар бор. Бу жамиятнинг парчаланиши ва заифлашишига олиб келади. Аллоҳ таоло номаҳрам аёл ва эркакнинг хилватда ёлғиз қолишини ҳаром қилди. Бунинг далили Жобир розияллоҳу анҳудан ривоят қилган ушбу ҳадисдир: “Расулуллоҳ соллаллоҳу алайҳи васаллам айтдилар: “Кимки Аллоҳга ва охират кунига иймон келтирган бўлса, ёнида маҳрами бўлмаган аёл билан холи қолмасин. Чунки уларнинг учинчиси шайтондир” (Имом Аҳмад ривояти).\nАёлнинг Аллоҳ таоло яратган табиати ва хусусиятларига муносиб ҳамда мувофиқ бўлиши.\nМасалан, аёл киши заводу фабрикаларда кўп куч ва жисмоний меҳнат талаб қиладиган оғир ишларда ишламайди.\nIyul 13, 2019 0\nIyul 8, 2019 0\nIyun 23, 2019 0


АҚШ Шимолий Корея билан навбатдаги саммитга...\n17.11.2018 14:14 0 165\nФото:«The Weekly Standard»\nАҚШ Доналд Трамп ва КХДР раҳбари Ким Чен Ин ўртасидаги навбатдаги саммитга тайёргарлик кўрмоқда. Бу ҳақда Қўшма Штатлар вице-президенти Майк Пенс Осиё-Тинч океани иқтисодий ҳамкорлиги ташкилоти давлатлари саммитида маълум қилган.\n«Айни вақтда АҚШ президент Трамп ва Ким Чен Ин ўртасидаги янги саммит юзасидан режалар тузмоқда» дея Пенснинг сўзларидан иқтибос келтирмоқда РИА «Новости».\nУ шунингдек, барча халқлар бирлашиб, Корея яримороли ядросизлангунга қадар ҳаракат қилмоғи лозимлигини таъкидлаган.\nЯқинда Шимолий Корея телевидениеси «ўта замонавий» қуролнинг муваффақятли синови ҳақида хабар қилганди. Мазкур синовга КимЧен Ин ҳам ташриф буюрган. АҚШ томони эса мазкур синовларга қарамасдан Шимолий Корея ўз ваъдаларида тура олишига ишонишини маълум қилган.\n12 июндаги Сингапур тарихий саммитида Шимолий Корея ва АҚШ томони ядро ва ракета дастурларини тўхтатиш ҳақида келишиб олишгани маълум қилинганди.\nАҚШ саммит КХДР\nИқтисодиёт 36 дақиқа олдин


БИР ДОНА ШАФТОЛИ БАҲОСИ » Tengsiz Portal №1\nBosh Sahifa » Hikoyalar » БИР ДОНА ШАФТОЛИ БАҲОСИ\nТуркиянинг Шом чегарасига яқин бир шаҳарчасида қизим тенги қизалоққа кўзим тушди. Паришонхотир она қучоғида ётган беш ёшли гўдакнинг бир қўли ва бир оёғи йўқ эди. Қиз ўз тилида бир нарсалар деб инжиқлик қилар, онаизорнинг эса кўзидан дув- дув ёш оқарди. Уларни қочоқлардан бири эканлигини англадим. Юраклари эзилиб йиғлаётган она ва яримжон қизчанинг кўзида дунёнинг асл сийрати, алам ва охират сўроқлари жам бўлган эди гўё...\nАйтишича қизча аввал жуда шўх бўлган.\n-Қишлогимиз вайронага айланган бўлсада омон қолган тенгдошлари билан кечгача шаталоқ отиб чарчамасди.\nБир куни болалар ўйнаб вайрон бўлган ховлиларнинг бирига кириб қолишибди. Қизим омон қолган ёлғиз дарахт шохида қизариб турган бир дона шафтолига кўзи тушгач севиниб кетган.\nУни оламан дея дарахт остига яқинлашган замон эса кучли портлаш юз берган. Яъни ўша шафтолини оламан деб портламай қолган снарядни босиб олган экан...\n-Ҳаётику сақлаб қолинди, -деди она фарзандининг бошини силар экан, - Аммо ҳар куни йиғлаб, яратганга илтижо қилади:\n-Аллохим, мен бошқа шафтоли емайман. Фақат, илтимос оёқчам ва қўлимни қайтариб бер!\n...Кўз ўнгимда Фарғонадаги боғимизда шоҳлари ерга эгилган дарахтлардан истаганча шафтолихўрлик қилаётган болаларим намоён бўлди. Бекзодамнинг оёқларига қадар оқиб тушгувчи шира гўё менинг кўзларимдан оқаётгандай ўпкам тўлиб- тўлиб йиғлардим....\nБизда бир дона шафтоли қанча туришини билмадиму, чексиз боглари снаряд ва миналарсиз, мевалари тўкин Ватанимни жудаям соғиниб кетдим.\nBIRINCHI BIZDA"БИР ДОНА ШАФТОЛИ БАҲОСИ"KEYIN BOSHQALARDA


Пўлат симлар ва арматура ўрамлари: «Ўзметкомбинат» АЖ дан манфаатли таклиф!\n11:00 / 30.04.2020\nБунёдкорлик ва ижодкорлик келажак асоси\nВатанимизда бунёдкорлик авжида. Қаёққа қараманг, бирор турдаги баланд бино қад кўтараётганини кўрамиз. Бугунги замонавий биноларнинг мустаҳкамлиги эса ўз-ўзидан унда ишлатилаётган қурилиш материалларининг сифатига тўғридан тўғри боғлиқ.\nСизга қурилиш учун пўлат симлар (катанка), арматура ўрамлари ва бошқа турдаги металл маҳсулотлар керакми? У ҳолда, "Ўзметкомбинат" акциядорлик жамияти юртимиздаги барча қурилиш компанияларини айни соҳада ҳамкорликка чақиради.\nТадбиркорлик тараққиёт пойдевори\nБугун юртимизда тадбиркорликка кенг йўл очилган. Шахсан президентимизнинг ўзлари республикамизда тадбиркорликни ривожлантиришга алоҳида эътибор қаратмоқдалар. Умуман олганда, бозор иқтисодиёти қонунлари кишиларни боқимандалик кайфиятидан воз кечиб, фаол ҳаракат қилишга чорлайди. Шу мақсадда, "Ўзметкомбинат" АЖ юртимиз фуқароларини жамият билан ҳамкорликда тижорий ва бошқа турдаги тадбиркорликни ривожлантиришга чақиради.\nТадбиркорларга уч йўналишда ажойиб таклифлар\nБиринчи йўналиш: "Ўзметкомбинат" АЖ тадбиркорларимизга пўлат симлар (катанка), арматура ўрамлари, ферросилиций ва турли шакл ва ўлчамдаги бошқа металл маҳсулотларни етказиб беради. Улар ушбу маҳсулотларнинг республикамиз бўйлаб сотувларини ташкил этишлари мумкин.\nИккинчи йўналиш: Тадбиркорларимиз металлолом тўплаш ва "Ўзметкомбинат" АЖ га топшириш орқали ҳам даромадга эга бўлишлари мумкин. Ушбу бизнес сизга катта манфаат келтиришига ишонамиз. Металлолом тўплаб ҳам даромад олинг, ҳам табиатни чиқиндилардан тозалашга ёрдамлашинг!\nУчинчи йўналиш: Агар сиз бетон ва қурилиш эритмалари ишлаб чиқариш соҳасида фаолият юритаётган бўлсангиз, «Ўзметкомбинат» акционерлик жамияти сизга бетон ва қурилиш эритмалари ишлаб чиқаришда фойдаланиш учун фаол кимёвий минерал ҳисобланган Конденсатланган Микрокремнезем (МК-85 - кулранг ултрафин аморф силика кукуни) маҳсулотини ҳам таклиф этади.\n+998 91 190 30 07 Иброҳимжон, Металлолом бўйича\n18:38 / 19.03.2021\n«Ўзметкомбинат» АЖдан болғаланган пўлат маҳсулотлари таклифи\n16:00 / 17.03.2021\n«Ўзметкомбинат» АЖ мавжуд бўш иш ўринларига танлов асосида ишга қабул қилади!\n«Ўзметкомбинат» АЖ: Режани бажарганларга бонус берилади\n21:11 / 18.02.2021\nSFI Management Group «Ўзметкомбинат», ОКМК ва «Ўзиккиламчиранглиметалл» компанияларидаги ишончли бошқарувини тўхтатди


Андижонда туғруқхона фаррошини милиция ходимлари калтаклашибди. Шу ҳақиқатми? - 17 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 17 » Андижонда туғруқхона фаррошини милиция ходимлари калтаклашибди. Шу ҳақиқатми?\nАндижондаги 2- туғруқхона фарроши 33 ёшли Одина Эргашеванинг айтишича, 6 июнда уни милиция ходимлари ҳуқуқни муҳофаза қилиш ташкилоти кўрсатмаларига бўйсунмагани, милиция ходимига қўл кўтаргани сабабли ҳибсга олишган. Шаҳар ички ишлар бошқармасига олиб боргач, бу аёлни шафқатсизларча калтаклашган. Аниқроқ айтганда, туғруқхонадаги аёллардан бирининг қўл телефони йўқолиб қолган. Ўша кеча Одина навбатчиликда қолгани сабабли, милиция ходимлари ундан гумонсирашган. Хуллас, аёлнинг айтишича, шаҳар ички ишлар бошқармасида уни ароқ ичишга ҳам мажбурлашган.\nБироқ Андижон шаҳар ички ишлар бошқармаси вакили таъкидлаганки, Одина Эргашева қўлга олиш чоғида икки нафар милиционерга қўл кўтарган. Уларнинг погонларини юлиб олиб, кийимларини йиртиб ташлаган.\n33 ёшли бу аёл майда безорилик ва ҳуқуқни муҳофаза қилиш ташкилоти ходимининг талабларини бажармагани сабабли маъмурий жавобгарликка тортилган. Яъни, 10 кун муддатга озодликдан маҳрум этилган.\nОдина Эргашеванинг онаси Маъсуда Эргашева шундай дейди:\nҚизим эри билан ажрашган. Бир боласини ўзи вояга етказмоқда. Ўшанда қўшимча маош олиш ниятида дам олиш куни навбатчиликка кетганди. Қизим туғруқхонада фаррош бўлиб ишлайди. Шу навбатчилигида Нафиса Усмонова деган аёлнинг қўл телефони йўқолиб қолибди. Аёл буни қизимдан кўрган. Милиция чақирган. Милиционерлар Одинани бошқармага олиб кетган. Ўша ерда қизимни калтаклашган…\nЖамила исмли қариндоши ҳам бу фактни тасдиқлаб, ўша куни Одина навбатчиликдан эзилган ва ҳаммаёғи кўкарган ҳолда уйга келганини айтиб ўтган.\n— Унинг ҳаммаёғи кўкариб кетганди, — дейди Жамила. — Йиғлаб нима бўлганини гапириб берди. Уни аёвсиз калтаклашибди, ароқ ичишга мажбурлашибди…\nФожиага қоришиқ воқеа содир бўлгандан кейин Одина Эргашева тошкентлик ҳуқуқ ҳимоячиси Елена Ўрлаевага ёрдам сўраб мурожаат қилган. Елена унга барчасини видеотасмага жойлаштириш ва омма эътиборига ҳавола этишни ўргатган.\n— Бошқармада, — дейди Одина Эргашева видеомурожаатида. — 4-бўлим бошлиғи ва тергов бўлими бошлиғи ерёнғоқ еб ўтиришарди. Улар ҳамкасбларига мени қандай калтаклашни ўргатиб туришди.\n— Шундай урингки, из қолмасин, — дея ўргатишди улар. Уч милиционер эса улар ўргатгандек мени чарм таёғи билан калтаклади.\nОдина Эргашеванинг гапига кўра, калтаклашлардан кейин милиция ходимлари уни ароқ ичишга мажбурлашган.\n— Улар бўйнимдан маҳкам сиқимлашди-да, — деди Одина Эргашева. — Оғзимга қандайдир аччиқ суюқлик қуйишди. Нималигини сўраганимда, бу ароқ эканини, ичишим шартлигини айтишди…\nКейинчалик туғруқхона ходималаридан бири йўқолган телефон топилганини баён қилди. Телефон шкафнинг орқасига тушиб кетган экан. Бу фактни Андижон шаҳар ички ишлар бошқармасидагилар ҳам тасдиқлашди. Лекин улар барибир Одина Эргашевани милиционерларга қўл кўтарганликда айблади. Буни туғруқхона бўлим мудираси ҳам тасдиқлади.\n— Одина милиционерларнинг погонларини юлиб ташлади, — деди мудира. — Уларнинг дуч келган ерини тирмалаб, кўйлак, майкаларигача йиртиб ташлади. Милиционерлар бунга жавобан ҳеч қандай ҳаракат содир эта олишмади. Мен аёл сифатида бу манзарани кўриб шармандаликдан ўлай дедим. Ахир, милиционер эркак киши бўлса. Эркакка қўл кўтарадими одобли аёл?!.\nОдинанинг қариндоши Жамила эса мудиранинг гапларини кескин рад этди.\n— Одина озғингина, заифгина аёл, — деди Жамила. — Шундай басавлат милиционерларни қандай калтакласин? У атиги 50 кило вазнга эга. Одина ўз ҳуқуқларини талаб қилиб пича овозини кўтарган ҳолда гапиргани учун милиционерлар наряд чақириб уни олиб кетишди. Бошқармада калтаклаб, кейин қўйиб юборишди. Одина у ердан келибоқ Тошкентга жўнаган. Милиционерлар эса орқасидан одам жўнатган. Улар Одинани ортга қайтариб келишгач, уни 10 кун муддатга озодликдан маҳрум этишган.\nСўнгги маълумотларга қараганда, телефонини йўқотиб, Одина Эргашевани ўғирликда айблаган аёл ундан узр сўрашга тайёр. Уёғи нима билан якун топган ёки топади, ҳозирча маълум эмас.\nШу мавзуга оид янги маълумотлар пайдо бўлса, албатта сиз азиз мухлислар эътиборига ҳавола этамиз.


Президент Шавкат Мирзиёев Наманган вилоятига икки кунлик ташрифи тафсилотлари\nПрезидент Шавкат Мирзиёев Наманган вилоятининг Янгиқўрғон туманига келиб, “Sura General Investments” масъулияти чекланган жамиятининг боғи билан танишди.\nмиллион доллар тўғридан-тўғри хорижий инвестицияси ҳисобига 103 гектар майдонда ташкил этилган интенсив боғда қатор ораларида сабзавот етиштириш учун ишсиз ёшларга ер бўлиб берилган.\nДавлатимиз раҳбари Чуст туманидаги “Chust textile” корхонасини бориб кўрди.\nФабриканинг иккита комплексида 1 минг 300 киши меҳнат қилмоқда. 2020 йилда қарийб 2 минг тонна мато ҳамда 5 миллион 200 минг дона тайёр трикотаж маҳсулотлари ишлаб чиқарилиб, 9 миллион доллардан зиёд маҳсулот экспорт қилинган.\nПрезидент Шавкат Мирзиёев Наманган шаҳридаги «Даштбоғ» кичик саноат зонасида бўлиб, “Dream liner tekstil” МЧЖда корхона жамоаси билан мулоқот қилди.\nСаноат зонасида умумий қиймати 119 млрд сўмлик 22 та лойиҳа амалга оширилиши режалаштирилган. 3 мингдан ортиқ иш ўрни яратиб, 2,7 миллион долларлик экспорт қилиш мўлжалланган.\nШу ерда Наманган вилоятида йўл, транспорт, қурилиш ва коммунал инфратузилмани ривожлантириш чора-тадбирлари муҳокама қилинди.\nПрезидент Даштбоғ маҳалласидаги шароитларни кўздан кечирди. Исмоил Киргизов ва Малика Парпиева хонадонида бўлиб, улар билан суҳбатлашди. Гурунгга қўни-қўшнилар ҳам келди.\n- Мен кўпроқ оддий одамлар билан гаплашсам, сизларнинг кўзларингизга қарасам, ниятларингизни билсам дейман, - деди Шавкат Мирзиёев.\nПрезидент Наманган шаҳридаги «Art soft holding» ширкатининг илмий-амалий малака ошириш маркази ҳамда «Ишга марҳамат» моно-маркази фаолияти билан танишди. Мураббийлар, касб ўрганаётган ёшлар билан суҳбатлашди.\nШавкат Мирзиёев шу ерда ОАВ вакилларига интервью берди. Давлатимиз раҳбари вилоятга келишдан асосий мақсади, ислоҳотларни амалга оширишда қийинчилик туғдираётган омиллар, Наманганнинг иқтисодий салоҳияти, ишбилармон одамлари ҳақида гапирди.\nПрезидент Шавкат Мирзиёев иштирокида Наманган шаҳрида халқ депутатлари вилоят кенгашининг навбатдан ташқари сессияси бўлиб ўтди.\nСессияда ташкилий масала кўрилди. Давлатимиз раҳбари 2020 йил сентябрь ойидан буён Наманган вилояти ҳокими вазифасини бажариб келаётган Шавкат Абдуразоқов номзодини вилоят ҳокими лавозимига тавсия этди.\nДепутатлар номзодни Наманган вилоятининг ҳокими этиб тасдиқлади.\nалқ депутатлари кенгашининг сессиясида Наманган вилоятини ҳар томонлама ривожлантириш чора-тадбирлари муҳокама қилинди.\nДавлатимиз раҳбари бу борадаги тегишли вазифаларни белгилаб берди.\nТикланиш ва тараққиёт жамғармасидан вилоятга 60 миллион доллар ажратилиши айтилди. 2021-2022 йилларда умумий қиймати 23,7 триллион сўмлик инвестиция лойиҳалари амалга оширилиши қайд этилди. Ушбу 1 минг 728 та лойиҳа орқали 66 мингдан зиёд иш ўрни яратиш режалаштирилган.